Salih Yaacob Akui Bukan Mudah Beristeri Empat, Bakal Timang Cahaya Mata Lagi

Bercakap melalui pengalamannya di dalam berpoligami, Salih Yaacob mengakui sendiri bahawa bukan mudah sebenarnya untuk berpoligami, bukan dua isteri tetapi empat. Malah dalam masa yang sama, pelawak ini sempat berpesan kepada kaum lelaki di luar sana.

Menegaskan bahawa poligami itu memerlukan kesungguhan dan juga keikhlasan dalam setiap tindakan yang diambil, Salih berpesan kepada kaum lelaki yang berhajat untuk berkahwin lebih daripada seorang, supaya mengenali diri sendiri. Nasihatnya, lelaki perlu tahu keupayaan yang ada supaya dapat memikul amanah dengan baik.

“Bukan untuk suka-suka. Apabila kita memilih jalan ini (poligami), kita perlu ikhlas dan tahu tanggungjawab kita,” katanya kepada Berita Harian Online sambil memberitahu bahawa perkara utama yang perlu dijadikan pegangan ketika memilih untuk berpoligami ialah tahu tanggungjawab sebagai suami dan pemimpin keluarga besar.

“Tidak dinafikan akan ada hati yang terasa. Tetapi kita sebagai nakhoda perlu tahu membaca semua kemungkinan dan mencari penyelesaian terbaik. Bukan senang atau untuk suka-suka. Kalau niat salah, baik lupakan saja,” katanya.

Salih memiliki empat isteri iaitu Norlizah Mamat, 50; Norraha Hamat, 46; Norfara Wahida Sulaiman, 36, dan Samihah Sheikh Amy (Emi), 29 dan bakal menimang cahaya mata ke 12 hasil perkahwinan dengan isteri terbarunya (Samihah). Hebat betul Salih Yaacob. (rtky/syfq)


Harith Iskander Tegur Peminat Tiru Lawak Di Twitter

Bermula daripada tindakan seorang peminat yang meniru lawaknya semula di Twitter tanpa kredit pada dirinya, Harith Iskander bertindak menegur perkara yang dilakukan individu tersebut. Apa yang kami boleh katakan, ini semuanya adalah mengenai publisiti.

Bagaimanapun, Harith kemudiannya setelah membuat semakan (mungkin) daripada akaun Twitter individu berkenaan, tidak mengambil serius perkara tersebut apabila individu tersebut sememangnya terkenal dengan sikap meniru tweet orang lain tanpa meniggalkan kredit kepada penulis asal.

“Ok. Now I don’t feel so bad about @saidosem plagiarizing me. Rupanya he does it quite often,” katanya melalui akaun Twitter miliknya sambil menyertakan sekali bukti tweet individu tersebut – juga meniru tweet daripada individu lain.

Bagi kami, mungkin ini sekadar hiburan petang bersama Harith kerana isu perdebatan mengenai perkara sebegini jika dilayan secara serius mampu memburukkan keadaan di samping memberi publisiti percuma. (rtky/syfq)


Nazim Othman Akui Dirinya Kini Beransur Sembuh

Tahniah diucapkan kepada Nazim Othman kerana telah berjaya menjalankan pembedahan baru-baru ini seperti yang dimuat naik di akaun Instagram miliknya dan yang paling penting, dalam beberapa gambar terbaru yang dimuat naik, seakan sudah terbit kegembiraan dalam diri pelakon ini.

Malah selain sudah mula menjawab dan melayan soalan daripada peminatnya, sempat juga Nazim menerangkan situasinya ketika ini kepada salah seorang yang bertanya. Yang pasti jawapan yang diberikan Nazim jelas memberitahu keadaan dirinya ketika ini.

“Thank you, tapi saya nak orang faham yang saya ok, saya kuat semangat dan Alhamdulillah saya sedang dalam proses sembuh,” katanya ketika melayan salah satu komen peminatnya.

Kepada Nazim, teruskan berjuang dan kami yakin, jika sudah sihat nanti pasti Nazim akan berkongsi mengenai penyakit yang dihidapinya dan juga pengalaman dirinya ketika berada dalam situasi sebelum dan selepas pembedahan dijalankan. (rtky/syfq)


Kamal Adli Bawa Emma Jumpa Keluarga

Ketika ini timbul khabar angin mengatakan bahawa hubungan Emma Maembong dan juga Kamal Adli semakin rapat selepas kedua-dua pelakon ini dikatakan memilih jalan solo masing-masing.

Malah ada juga yang menjangkakan bahawa mereka kini sedang hangat bercinta namun mahu merahsiakan dulu perkara tersebut ketika ini. Semalam, melalui ruangan Syed Gebang dari Utusan Malaysia, ada sumber yang memberitahu secara lanjut tentang status hubungan mereka ketika ini.

Menurut Syed, dia telah menyiasat perkara berkenaan melalui orang yang paling rapat dengan Emma malah individu tersebut mengakui bahawa Emma memang selesa berkawan dengan Kamal. Bagaimanapun, sumber tersebut tidak mendedahkan atau mengesahkan bahawa pasangan itu bercinta.

“Betul, memang mereka rapat sejak akhir-akhir ini. Tapi Kamal bukanlah punca perpisahan Emma dan Zizan sebaliknya semua ini berlaku selepas putus cinta”

“Khabarnya lagi, Kamal sudah pun membawa Emma berjumpa dengan keluarganya untuk berkenalan. Macam orang bawa kawan-kawan balik rumah berkenalan dengan keluarga, macam itulah mereka. Dengar cerita memang keluarga Kamal sangat menyenangi Emma sebab wanita tersebut pandai melayan dan mengambil hati mereka. Itu sahaja cerita yang boleh diberitahu,” kata sumber itu lagi.

Jika perkara ini benar, kami yakin peminat Emma dan juga Kamal pasti akan mendoakan kebahagiaan selebriti kesayangan mereka ini. Mari kita lihat dan tunggu ‘episod’ terbaru mengenai ke mana hala tuju hubungan Emma dan juga Kamal selepas ini. (rtky/syfq)


Elfira Ambil Masa Untuk Berehat, Mahu Fokus Pelajaran

Setelah mengenakan hijab, pelakon Elfira Loy mengakui bahawa dia mahu memberi lebih fokus kepada bidang pengacaraan selepas mengambil keputusan untuk bertudung pada sambutan hari lahirnya yang ke 21 baru-baru ini.

Elfira berkata, dia mengambil keputusan itu kerana menyedari watak untuk wanita bertudung sepertinya terhad selain bimbang akan menyusahkan pihak produksi.

“Minat saya terhadap pengacaraan memang sejak dari dahulu lagi dan kini saya ingin memberi fokus kepada bidang itu buat masa ini. Bukannya apa saya menyesuaikan diri terlebih dahulu dengan imej sekarang selain tidak mahu menyusahkan pihak produksi,” jelasnya kepada mStar Online.

Bagaimanapun menurut Elfira, perkara berkenaan bukanlah bermaksud bahawa dia ingin meninggalkan terus dunia lakonan, namun ingin berehat seketika dan dalam masa yang sama dapat memberikan ruang kepada pelakon ini untuk memberikan tumpuan kepada pengajian di kolej.

“Lakonan adalah sesuatu yang sudah sebati dengan jiwa saya dan belum bercadang untuk tinggalkan terus cuma memperlahankan sahaja”

Insya-Allah lepas tamat pengajian saya akan aktif semula,” ujarnya lagi menyatakan rasa bersyukur kerana diberi kekuatan untuk melakukan perubahan tersebut pada usia yang muda dan berharap ia akan memberi lebih banyak berkat kepadanya. (rtky/syfq)


Filem Isyarat Cinta Angkat Tema Kesungguhan OKU

Jarang sekali filem-filem tempatan mengangkat subjek atau tema ‘Orang Kelainan Upaya’ (OKU) yang menjadi tunjang dalam sesuatu filem tersebut. Naskhah terbaru pengarah terbaik Bade Haji Azmi tidaklah mengecewakan apabila filem ini sedikit sebanyak memberikan kesedaran betapa pentingnya ‘harta’ yang dikurniakan oleh Allah Taala.

Mengisahkan percintaan antara dua insan yang dikategorikan orang kurang upaya (OKU) dengan menggunakan insan normal sebagai perantara dalam meluahkan perasaan dan mesej masing-masing. Filem ini mudah untuk difahami dan dihayati kerana sebagai penonton anda akan dibawa menghayati setiap watak dan jalan cerita.

Bercerita pada watak pula selaku teraju utama dalam filem ini, aktres Liyana Jasmay berjaya menimbulkan watak sebagai seorang perempuan yang cacat penglihatan menerusi watak Dhia dan bukan mudah baginya untuk melakonkan watak itu tetapi dia melakukannya dengan baik.

Bagi Adiputra pula, wataknya sebagai Iskandar iaitu seorang lelaki kaya tetapi bisu dan pekak turut berjaya dilakukannya dengan sempurna kerana difahamkan selama setahun dia belajar bahasa isyarat di pusat OKU Brickfields. Fizo pula menjadi perantara mereka dan di situlah timbulnya konflik cinta 3 segi.

Secara keseluruhan filem ini tidak mengecewakan dan berbaloi untuk ditonton bersama keluarga pada musim cuti sekolah ini.

Membariskan barisan pelakon yang mempunyai pengaruh tersendiri di persada filem tempatan seperti Adi Putra, Liyana Jasmay dan Fizo Omar, penerbitnya iaitu Rosyam sendiri bijak membuat percaturan agar filemnya itu mendapat sambutan hangat di kalangan peminat tempatan. Filem ini bakal ditayangkan pada 19 Mac ini di seluruh pawagam tanah air. Apa lagi, jom! (rtky/hfz)


Perkahwinan Bukti Cinta Romie Kepada Hanez Suraya

Sebelum ini pelbagai kontroversi telah melanda pasangan pengantin baru ini sehinggakan pelbagai lontaran, kata-kata insta dilemparkan pada mereka tetapi itulah kuasa Tuhan ‘kalau jodoh tak ke mana’ begitulah juga dengan pasangan Hanez Suraya dan suaminya Romie Razin Adilha.

Semasa sidang media berlangsung selepas sahaja selesai upacara akad nikah di Masjid Putra, Putrajaya kelmarin, Romie seakan-akan sebak apabila menceritakan mengenai pernikahan mereka dan menjelaskan bahawa pernikahan ini ialah bukti cintanya pada Hanez Suraya dan berharap cerita-cerita kurang enak sebelum ini tidak dibangkitkan semula kerana apa yang telah terjadi adalah suratan dan takdir antara mereka.

“Pernikahan ini adalah bukti saya cintakan Hanez dan mahu menjadi seorang suami yang baik dan membimbingnya ke arah kebaikkan selepas ini dan apa yang kami berdua lalui, Alhamdulillah ia berakhir dengan ikatan yang sah dan berharap tiada apa lagi akan dibangkitkan selepas ini,” ujarnya.

Romie turut memberitahu bahawa dia kagum dengan kecekalan Hanez apabila dilanda pelbagai kontroversi sebelum ini dan penerimaan Hanez terhadap kedua-dua anaknya membuatkan dia sungguh terharu kerana baginya tidak semua wanita yang sanggup berkahwin dengan lelaki yang mempunyai anak tetapi Hanez berbeza daripada wanita-wanita lain.

“Baru sahaja kahwin, Hanez sudah ada dua anak dan bukan semua wanita sanggup untuk terima tanggungjawab itu. Tetapi dia cekal dan kuat untuk berhadapan dengan segala cabaran yang dlalui sebelum ini dan doa saya jodoh kami akan berkekalan selama-lamanya,” tambahnya.

Menurut Hanez Suraya, dia menjelaskan bahawa selepas ini dia akan lebih memberikan tumpuannya kepada keluarga dan karier lakonannya jatuh di tempat kedua. Kariernya dalam lakonan akan tetap diteruskan sekiranya masih ada tawaran berlakon tetapi dengan keizinan suaminya.

“Masih akan berlakon tetapi buat masa ini rumah tangga dan anak-anak menjadi keutamaan.
Romie juga tidak menghalang saya terus berlakon tetapi saya ingin perlahankan seketika dan itu keputusan saya,” katanya.

Pasangan ini memberitahu merancang untuk mengerjakan ibadah Umrah pada April ini dan itu juga adalah lokasi bulan madu mereka.

‘Insha Allah kami akan mengerjakan ibadah umrah pada bulan April depan,” tambah Romie. (rtky/hfz)


Erin Malek Kesal Gambar Imbasan Hamil Tersebar

Ketika semua peminat memberikan pujian dan juga ucapan tahniah kepada Erin Malek berikutan tersebarnya gambar imbasan hamil dirinya yang dikhabarkan kembar, pelakon berusia 21 tahun ini mengakui sedih dengan perkara tersebut.

Katanya kepada Zass, dia tidak tahu bagaimana gambar itu boleh tersebar sedangkan dia hanya berkongsi mengenai gambar itu bersama keluarga terdekat sahaja.

“Saya tidak kisah berkongsi khabar kehamilan, tetapi penyebaran gambar tersebut membuatkan saya agak sedih. Lagipun saya masih di peringkat awal kehamilan, jadi saya belum bersedia untuk memberitahu atau mendedahkan mengenai kehamilan kembar ini,” katanya.

Menurut Erin, dia tidak tahu bagaimana gambar itu boleh tersebar sedangkan dia hanya berkongsi mengenai gambar itu bersama keluarga terdekat sahaja. Ekoran kejadian itu, banyak dugaan yang terpaksa dilaluinya setelah gambar tersebut didedahkan.

“Ada yang kata saya buat dan macam-macam lagi. Walhal semua ini rezeki dari ALLAH SWT. Tetapi mulut orang, saya tak boleh nak tutup. Sekarang saya lebih banyak mendiamkan diri dan tidak memikirkan sangat perkara tersebut,” katanya bersyukur dikurniakan cahaya mata dalam masa terdekat. (rtky/syfq)


Intan Ladyana Nafi Dirinya Berubah, Sombong Setelah Ada Kekasih Baru

Setelah berakhirnya episod percintaan bersama bekas kekasih, Kamal Adli, kini ada dakwaan yang mengatakan bahawa Intan Ladyana kini sudah berubah dan juga sombong selepas mempunyai kekasih baru malah dalam masa yang turut dikatakan menjauhi diri daripada rakan-rakan yang lain.

Bercakap melalui rancangan Melodi hari ini, Intan menafikan perkara tersebut dan mempunyai alasan tersendiri untuk menepis dakwaan yang mendatang.

“Dari dulu sampai sekarang, saya masih orang yang sama. Mungkin perkara ini timbul pada pihak kawan-kawan dia (Kamal Adli). Bila saya sudah tidak berkawan dengan dia lagi maka saya pun tak jumpa kawan-kawan dia dah”

“Saya juga tidak berapa sihat dan banyak luang masa di rumah. Badan saya perlukan rehat ketika ini. Malam pun saya tidak keluar rumah. Kalau ada masa, saya hanya akan keluar dengan BFF (best friend forever) saya sahaja,” jelas pelakon ini sambil memohon maaf kepada mana-mana pihak yang mungkin terasa dengan perlakuannya ketika ini. (rtky/syfq)


Tasha Shila Nafi Putus Cinta, Enggan Komen Mengenai Kaka

Kecoh seketika dunia hiburan apabila Tasha Shila ini dikatakan sudah pun tidak menjalinkan hubungan cinta dengan kekasih hati, Hans malah perkara tersebut menjadi lebih teruk apabila dikaitkan pula dengan dakwaan bahawa Kaka merupakan punca keretakan hubungan mereka.

Ketika Harian Metro mendapatkan Tasha baru-baru ini dan bertanyakan soalan tersebut, pelakon ini turut menjelaskan tujuan dia ke Bangkok dan juga mengenai hala tuju hubungannya bersama ahli sukan tersebut.

“Saya ke Bangkok kerana menemani Nabila untuk membeli barang dan bukan sebab mahu menenangkan jiwa kerana kecewa putus cinta. Biasalah hubungan cinta ini ada pasang surutnya. Orang yang sudah berumahtangga pun sering berselisih faham,” katanya sambil memberitahu bahawa dia dan Hans tidak pernah memberikan kenyataan mereka sudah putus.

Bagaimanapun, Tasha mengakui dia menyerahkan segalanya pada jodoh ketika ini selepas kontroversi percintaan tiga segi malah turut memilih untuk tidak memberikan sebarang kenyataan berhubung status persahabatannya bersama Kaka. (rtky/syfq)


Indah Ruhaila Nafi Potong Rambut Pendek Untuk Jadi Pengkid

Muncul denga imej yang berbeza, penampilan terbaru penyanyi Indah Ruhaila  yang hadir dengan potongan rambut pendek ketika ini, mengakui perubahan tersebut sebenarnya tidak ada kena mengena dengan perasaan mahu memberontak atau memnunjukkan ketidakpuasan hati yang datang dari dirinya.

“Saya terfikir untuk menukar imej saya kerana sepanjang 27 tahun, saya belum pernah memotong rambut sependek ini. Lagipun saya hanya memotong rambut pendek saja dan bukan menukar jantina”

“Keluarga serta tunang saya juga tidak menghalang niat saya untuk berambut pendek namun ada antara keluarga yang tidak bersetuju dengan keputusan saya ini. Malah ada yang menanyakan sama ada saya hendak menjadi ‘pengkid’ dengan imej sebegini”

“Jika saya ‘pengkid’ takkan saya… (sambil menunjukkan cincin). Jadi sebagai seorang artis kita memang tidak boleh hendak puaskan hati semua pihak,” kata Indah kepada Berita Harian baru-baru ini sekaligus menjawab pelbagai reaksi yang timbul setelah dia memilih untuk berambut pendek.

Sekali imbas, kami rasa Indah macam ada iras-iras Elyana pun ada. Apa-apa pun perubahan yang dilakukan Indah ketika ini kami harapkan ia dapat memberi dan membuka pelaung kepada penyanyi ini untuk terus kekal di dalam industri. (rtky/syfq)


Sekitar Resepsi Perkahwinan Hanez Suraya & Romie Razin Di Seremban

Tahniah buat Hanez Suraya dan juga pilihan hati tercinta, Romie Razin Adilha di atas penyatuan dua hati ini yang berlangsung di Masjid Putra, Putrajaya, hari ini selepas menempuh pelbagai dugaan dan cabaran.

Hanez yang mengenakan busana putih kelihatan sungguh berser-seri di samping ditemani keluarga dan juga rakan-rakannya. Setelah selesai majlis pernikahan ini maka bermulalah kehidupan dan tanggungjawab pelakon ini sebagai isteri kepada Romie.

BACA: Romie Harap Hanez Suraya Jadi Isteri & Ibu Yang Baik

Semoga ikatan yang terbina ini kekal selamanya dan khas untuk anda, kami kongsikan beberapa keping gambar sekitar majlis pernikahan pasangan ini. Enjoice! (rtky/syfq)


Amir Raja Lawak dan Nur Intan Syafinaz Selamat Bergelar Suami Isteri

Tahniah kepada Amir Raja Lawak dan juga pilihan hatinya, Nur Intan Syafinaz yang telah selamat disatukan sebagai pasangan suami isteri oada hari ini dalam satu majlis yang diadakan secara sederhana bertempat kediaman pihak perempuan di Kampung Kubu Gajah.

BACA: Bakal Berkahwin, Amir Raja Lawak Mahu Fokus Niaga Roti Bakar

Kelihatan Amir dan pasangannya sungguh comel bersanding di dalam busana serba putih sungguh comel. Menurut Amir sebelum ini, majlis bagi bagi pihak lelaki akan diadakan pada 2 April depan.

Sebelum ini, Amir pernah menyatakan hasratnya untuk fokus terhadap perniagan Roti Bakaq Telur Meleleh yang diusahakannya atas kesedaran mengenai tanggungjawabnya selepas berumah tangga dan mahu mencari sumber pendapatan sampingan supaya kehidupan lebih selesa.

“Saya ada membuka gerai roti bakar di Gombak dan saya rancang untuk buat secara serius supaya boleh menjadi sumber pendapatan sampingan kepada keluarga nanti,” ujarnya.

Selain Amir, Hanez Suraya dan juga Fad Bocey turut selamat melangsungkan perkahwinan pada hari ini. Kami doakan agar ikatan yang terjalin pada hari ini berkekalan hendaknya hingga akhir hayat. (rtky/syfq)


Fad Bocey dan Nur Syahirah Selamat Bergelar Suami Isteri

Tahniah kami ucapkan kepada pelawak Fad Bocey yang sudah pun bergelar suami kepada wanita pilihan hati, Nur Syahirah A.Rahman, 21, dengan satu lafaz pada hari ini yang diadakan di kediaman pengantin perempuan di Jitra, Kedah. Sebelum majlis nikah, majlis tunang turut diadakan di lokasi yang sama.

Sebelum berkahwin, Fad pernah mengakui dirinya memang memerlukan seorang teman hidup yang mampu menjaganya di sini kerana dia sendiri berjauhan daripada keluarga yang berada di Johor.

“Saya sudah berjauhan dengan keluarga saya di Johor, jadi kalau boleh saya mahu ada orang yang menjaga makan dan minum saya di sini. Malah, saya lihat kehidupan orang berkeluarga ini nampak lebih baik dan teratur seperti Achey dan isterinya,” ujarnya.

Nampaknya, tercapai sudah hasrat Fad untuk berumah tangga dan kami ucapkan semoga berbahagia dalam mengecapi alam rumah tangga. Selepas ini, nampaknya adalah orang akan temankan Fad. (rtky/syfq)


Adira, Hafiz Suip Kembali Berganding Untuk Pilot Cafe

Kami yakin antara Hafiz Suip dan juga Adira, masing-masing sudah melupakan kisah lama malah mereka kini telah mempunyai pasangan masing-masing. Berdiri atas dasar professional, Adira dan Hafiz kini berganding semula demi menjayakan video muzik runut bunyi untuk fime Pilot Cafe.

Suka berterus-terang dalam apa yang disampaikan, Hafiz mengakui, pada mulanya dia turut merasa bimbang jika gandingannya bersama Adira akan membuatkan hati tunangnya terguris malah dalam masa yang sama turut mengajak tunangnya hadir sekali ke lokasi penggambaran.

“Jujurnya saya bimbang juga jika perasaan tunang saya terusik apabila dimaklumkan saya dan Adira akan kembali berpadu suara menyanyikan lagu cinta. Malah saya juga bercadang untuk mengajak dirinya menyaksikan penggambaran video supaya dia sendiri dapat melihat apa yang berlaku”

“Bagaimanapun tunang saya faham dengan kerja saya dan dia menolak untuk mengikut sama. Dia tidak mahu menerbitkan rasa tidak selesa antara saya dan Adira ketika bekerja jika dia ada bersama. Sikapnya yang memahami itu jugalah yang membuatkan saya memilih dia untuk dijadikan teman hidup,” jelas Hafiz.

Sementara itu, bagi Adira, dia sememangnya sudah memahami situasi berkenaan kerana menyedari lumrah sebagai seorang artis.

“Apabila bekerja, saya tidak pernah nak rasa apa-apa. Bagi saya, kita kena bersikap professional ketika bekerja. Apabila mendapat tahu saya perlu berduet dengan Hafiz melalui lagu ini pun, saya tidak kisah. Pada pandangan saya, itulah tanggungjawab yang perlu dipikul oleh seorang artis,” jawabnya dan dalam masa turut mendoakan agar hubungan Hafiz dan pasangan berkekalan hingga akhir hayat. (rtky/syfq)


Sufie Jadi Mangsa Seks Oral Arif Dollah Selama Setahun

Nampaknya isu yang bermula daripada penderaan seksual terhadap Tegar oleh bekas pengurusnya kini menjadi semakin panas apabila ada satu lagi pihak mendakwa dirinya pernah dipaksa melakukan seks oral, juga daripada bekas pengurus tegar.

Penyanyi Singapura Sufie Rashid mengambil keputusan untuk mara ke hadapan selepas melihatkan Tegar turut diperlakukan perkara yang sama walaupun jarak peristiwa yang menimpanya itu telah 11 tahun berlalu.

“Ketika itu saya berusia 13 tahun dan Arif ialah pengurus saya. Jika Tegar menerima gangguan seksual, saya lebih teruk dari itu. Lebih memeritkan selepas ibu saya berkahwin dengan Arif, saya selalu menjadi mangsanya. Selama setahun saya dipaksa melakukan perkara terkutuk oleh Arif”

“Bukan saya tidak mengadu kepada ibu, tetapi ibu lebih percayakan suaminya,” luahnya ketika ditemui di Istana Budaya pada malam Jumaat oleh Astro Awani sambil menafikan dia melakukan perkara tersebut atas dasar publisiti.

“Bodohlah saya jika melakukan ini (pengakuan) kerana publisiti. Saya tak bodoh untuk mencari publisiti dengan menjual cerita melibatkan maruah diri. Tak mungkin saya akan memalukan diri saya sendiri”

“Arif sudah melampau Saya fikir selepas 11 tahun, dia dah bertaubat. Saya hubungi Tegar selepas mengetahui dia diganggu secara seksual oleh lelaki itu,” jelasnya serta memberitahu dia tidak terkejut dengan kenyataan yang dikeluarkan oleh Arif.

“Dia memang pandai putar belit cerita. Saya ada terbaca kenyataan Arif yang menyuruh Tegar membuat laporan polis dan pemeriksaan doktor sekiranya benar dia diliwat. Saya merasakan kenyataan tersebut lucu kerana pihak Tegar tidak pernah mendakwa Arif meliwat, tetapi ia hanya gangguan seksual”

“Apa yang cuba dia buktikan? Saya berani mendedahkan segalanya hari ini kerana saya menyimpan perkara ini sudah lama. Ya, saya mendendami Arif. Kerana dia saya mengalami tekanan perasaan dan terpaksa menjalani rawatan bersama pakar jiwa,” ujarnya. (rtky/syfq)


Sharnaaz Ahmad Idam Bawa Watak Wanita

Berdiri di atas kekuatan dan juga kejayaan lakonannya di dalam drama bersiri Suamiku Encik Sotong, Sharnaaz Ahmad mengakui dia berani dan terbuka untuk melakonkan watak yang lebih lembut lagi daripada apa yang pernah dilakonkannya.

“Saya tak keberatan lakon watak yang lebih lembut lagi daripada Encik Sotong,” kata Sharnaaz sambil memberitahu kepada Berita Harian bahawa dia bersedia untuk melakonkan watak yang memerlukannya berperwatakan seperti wanita sekiranya diberikan naskhah yang menarik minatnya untuk berlakon.

“Memandangkan sambutan luar biasa yang diberikan, maka saya tidak keberatan untuk menerima tawaran lagi di masa akan datang sekiranya naskhah itu menarik. Namun saya ingin menampilkan kelainan untuk watak lembut itu nanti,” kata Sharnaaz.

Sharnaaz berkata, dia telah melakonkan watak berkenaan sebaik mungkin dan mengakui terdapat sedikit kelemahan yang perlu diperbetulkan namun Sharnaaz akui dia berani untuk membawakn watak wanita jika naskah yang dibawanya itu berkualiti.

“Bukan saja melakonkan watak sebagai lelaki lembut malah saya juga tidak keberatan untuk menukar diri sepenuhnya menjadi perempuan jika cerita yang ditawarkan itu menarik. Saya suka bereksperimen dengan watak dan bukan sekadar membawakan watak klise saja seperti yang selalu saya lakonkannya,” jelasnya lagi. (rtky/syfq)


Hanez Suraya Sah Bergelar Isteri Kepada Romie Razin Aidilha

Tepat jam 11.24 pagi akhirnya pelakon yang menghadapi pelbagai kontroversi sepanjang tahun 2014 Hanez Suraya 30, telah pun selamat diijabkabulkan dengan pasangannya Romie Razin Adilha Dato’ Abd Jais 35, dengan sekali lafaz bersaksikan oleh Imam Besar Masjid Putra, Putrajaya Ybhg Tuan Haji Abdul Manaf Haji Mat.

BACA: Romie Harap Hanez Suraya Jadi Isteri & Ibu Yang Baik

Pasangan ini telah selamat dinikahkan oleh bapa Hanez Suraya sendiri iaitu Encik Abdul Aziz Mohd. Said di Masjid Putra, Putrajaya.

Pihak perempuan menerima tujuh dulang hantaran berbalas sembilan daripada pihak lelaki dengan mas kahwin berjumlah RM 20, 000. Pihak lelaki memberi 7 dulang hantaran, seperti Tepak sirih dan Mas kahwin, Rantai, Al-Quran dan tasbih, set perfume dan alat solek, beg tangan, dan sepasang kasut.

Manakala pihak perempuan, membalas 9 dulang iaitu sirih junjung, Al-Quran/sejadah/tasbih, kek, buah-buahan, set wangian,beg, tali pinggang, baju/seluar dan sepasang kasut.

Sekalung tahniah buat pasangan Hanez Suraya dan suami, Romie kerana telah menjadi pasangan suami isteri yang sah, dan kami di Rotikaya mendoakan agar pasangan ini berkekalan dan dikurniakan cahaya mata yang soleh dan solehah. (rtky/hfz)


Neelofa Bakal Kendali Talk Show Sendiri?

Ketika ini memang tidak dapat dinafikan Neelofa sangat sibuk dengan perniagaan yag dimilikinya malah dalam masa yang sama, khabarnya nanti Neelofa akan muncul dengan talk show sendiri.

Perkhabaran tersebut yang dipetik melalui Facebook Era FM & Era TV baru-baru ini dalam masa yang sama turut memberitahu bahawa Neelofa juga akan kembali beraksi di depan kamera apabil bakal membintangi telemovie setelah sekian lama menyepi dari dunia lakonan.

Jika benar, ini merupakan langkah terbaru Neelofa dalam membawa jenama dirinya pergi lebih jauh setelah menjadi pengacara kepada rancangan hiburan MeleTOP sebelum ini. Apa-apa pun, kami yakin ramai peminat Neelofa di luar sana pasti tidak sabar menantikan perkara ini menjadi realiti.

Walaupun baru-baru ini dia dikritik mengenai fesyen yang diperagakan, namun nampaknya Neelofa pantas melupakan perkara tersebut dan fokus dengan apa yang diusahakan olehnya ketika ini. (rtky/syfq)


Bekas Pengurus Nafi Liwat Tegar, Terkejut Dengan Tuduhan

Baru-baru ini, Tegar mendakwa dia telah didera secara seksual oleh bekas pengurusnya, Arif Dollah, namun apa yang lebih mengejutkan apabila Rabu lalu, bekas pengurusnya itu turut didakwa meliwat penyanyi cilik dari Indonesia ini.

Mengakui terkejut dengan perkara tersebut, Arif akan melantik peguam untuk tindakan selanjutnya. Dakwaan meliwat tersebut telah dilaporkan oleh salah satu laman web Indonesia, Metrotvnews mengenai rentetan isu penderaan seksual terhadap Tegar.

“Saya amat terkejut dengan tuduhan itu. Saya kemudian meminta ibunya membuat laporan polis dan menjalani pemeriksaan doktor, jika benar dia diliwat. Bagaimanapun, tiada sebarang jawapan daripada ibunya dan saya sendiri tidak tahu, sama ada dia ada melakukan pemeriksaan doktor atau melaporkannya kepada polis.

“Saya pelik kenapa mereka ubah cerita. Jika betul saya meliwat Tegar, kenapa laporan yang dibuat lain?” soalnya seperti yang dilaporkan kebanyakan media tempatan Indonesia. Selain itu, Arif turut menjelaskan bahawa dakwaan mereka tinggal berdua adalah tidak benar kerana ada individu lain yang tinggal bersamanya.

“Di rumah itu, hanya kami bertiga dan kami tidur sebilik. Jika benar saya dan Tegar tidur memakai seluar dalam, tentu rakan saya itu pelik. Saya nafikan perkara itu berlaku. Tegar tidak memakai seluar dalam, dia tidur memakai seluar pendek saja,” katanya. (rtky/syfq)


Umie Aida Terasa Sunyi, Rancang Mahu Ambil Anak Angkat

Terasa sayu pula bila kami tahu mengenai apa yang tersimpan di dalam hati Datin Paduka Umie Aida yang dikongsikannya bersama majalah Media Hiburan baru-baru ini. Malah Umie juga mengakui, mencecah umur 41 tahun, dirinya terasa sunyi kerana dua anaknya yang sudah membesar dan punya kehidupan sendiri.

“Saya terlalu sukakan budak-budak tetapi inilah dugaan untuk saya. Allah tidak memberikan saya zuriat dan kami masih belum ada rezeki untuk itu. Lagipun doktor beritahu saya ada penyakit dan peluang untuk mengandung itu agak sukar”

“Alhamdulillah saya reda dengan ujian ini dan mungkin Allah ingin menguji untuk melihat sejauh mana kesabaran saya. Saya juga tidak tertekan memikirkan tentangnya,” ujarnya sambil merancang untuk mengambil seorang anak angkat jika suami mengizinkannya dalam masa terdekat ini bagi mengubat kerinduannya.

“Saya ada dua anak tetapi anak-anak saya sudah dewasa. Mereka sudah ada kehidupan sendiri dan kadangkala saya sunyi. Suami pula sibuk bekerja. Saya sedang memujuk suami untuk mengambil seorang anak angkat dan jika dia izinkan, insyaAllah semua akan menjadi kenyataan. Itu pun jika mendapat keizinannya.

“Lebih kurang dua atau tiga tahun lalu, saya pernah menjaga seorang kanak-kanak lebih kurang seminggu. Tetapi kerana kurang mendapat kebenaran dari suami, saya batalkan niat itu. Disebabkan terlalu sukakan budak-budak, saya rapat dengan anak-anak buah,” ujar Umie yang kerap berkunjung ke rumah kebajikan atau menghabiskan masa bersama anak-anak yang memerlukan jika punya kesempatan.

Kepada Umie, bersabarlah dengan ujian daripada Tuhan ketika ini. Kami yakin ibu-ibu yang menghadapi dugaan yang sama di luar sana, pasti faham apa yang sedang dilalui oleh pelakon ini. Ketika Umie Aida datang melawat Almy Nadia baru-baru ini, bagaimana ya agaknya perasaan dia? (rtky/syfq)


Faezah Elai Kini Bertudung Sepenuhnya

Tahniah kami ucapkan kepada pelakon Faezah Elai, seorang lagi selebriti yang mengambil keputusan untuk berhijrah ke arah kebaikan dengan bertudung penuh ketika ini. Manis juga ya Faezah Elai bila bertudung. Kami kongsikan sekeping gambar dia dan juga anaknya, Dealova Heyrinna Heykal, ketika menghadiri satu majlis baru-baru ini.

Walaupun tidak banyak memuat naik gambarnya di Instagram, Faezah lebih banyak berkongsi gambar-gambar berunsur keagaaman dan mengajak orang ramai ke arah kebaikan. Selain itu, dia juga menerima pujian dan juga sokongan yang tidak henti-henti daripada peminatnya.

Semoga kehidupan Faezah selepas berhijrah akan menjadi lebih baik dan dipermudahkan segala urusan. Suka sungguh kami melihat perubahan barisan artis yang sudah mula berhijrah. Selepas Faezah, agak-agak selepas ini, siapa pula ya? (rtky/syfq)


Hana Elite Lega Mahkamah Putuskan Watie Elite Bersalah

“Sangat lega” – itulah jawapan yang diberikan oleh Hana Adnan atau lebih dikenali sebagai Hana Elite sebaik sahaja kami hubungi untuk bertanyakan perasaan dirinya apabila Mahkamah Sesyen Dan Majistret Selayang telah menjatuhkan hukuman bersalah ke atas Watie Elite kerana membuatkan selebriti itu jatuh bankrap.

“Alhamdulillah, ketika ini saya tidak boleh berhenti senyum. Saya rasa sangat lega dan bersyukur kepada Allah kerana beri peluang kepada saya untuk kembali menjalani kehidupan seperti biasa. Lepas kejadian yang menimpa saya ini, saya akan lebih berhati-hati dan akan make sure perkara yang sama tidak akan terjadi lagi,” jelas Hana kepada kami dalam Nada yang penuh kelegaan.

Sebelum ini, Hana telah diisytihar muflis pada April 2013 kerana gagal menyelesaikan bayaran pinjaman bank sedangkan dalam masa yang sama, dia sendiri tidak mengetahui mengenai pinjaman tersebut.

Memetik kembali temu bual bersama Hana oleh Harian Metro Februari tahun lalu, Hana sebelum ini ingin membantu Watie kerana terhimpit dengan kehidupan yang sukar ketika itu. Atas dasar persahabatan, Hana bersetuju untuk pinjamkan nama dan membayar duit pendahuluan bagi membolehkan dia beli kereta (Toyota Wish).

“Ketika itu, saya pernah beritahu dia untuk trade in kereta tersebut (kerana tidak mampu bayar) dengan sebuah Toyota Camry. Malah jika dia trade in kereta tersebut, siap dapat cash RM2,000 lagi, cukup untuk dia baiki atau bayar workshop if kereta ada problem”

“Saya banyak travel (menetap sekejap di Australia) ketika itu dan bila pulang, saya dapat tahu dia dah kahwin dan sudah ada Harrier. So saya pun anggap dah settle semua ini, mungkin dia sudah jual Wish dan beli Harrier,” jelas Hana sambil menjelaskan dia hanya tahu mengenai situasi bankrup tersebut apabila gagal melalui imigresen ketika mahu pergi ke Singapura.

Selain itu, Hana juga memberitahu bahawa suami Watie (Joey) ada menghubunginya untuk berbincang dengan cara baik untuk menyelesaikan masalah ini namun menurut Hana perkara tersebut sudah terlambat.

“Saya kata saya minta maaf sebab mahkamah sudah jatuhkan hukuman. Sebelum ini, selama 5 tahun saya mencari dia untuk berbincang. Bukan saya tak cari. Sekarang dia kena selesaikan tanggungjawab untuk langsaikan perkara ini.

“Kehidupan saya selagi masalah ini belum selesai dulu, buat apa pun tak jadi. Saya harap dia (Watie) pun jadikan apa yang berlaku ini sebagai pengajaran,” katanya kepada kami sebelum menutup bicara. (rtky/syfq)


Wak Doyok: Saya Hanya Bergurau, Usik Kila Fairy

Mengakui serik dengan apa yang dilakukannya terhadap komen yang ditinggalkan di Instagram Kilafairy, Wak Doyok akur dengan perkara tersebut. Bagaimanapun, menurut Wak, apa yang dilakukannya itu hanyalah gurauan semata-mata.

“Saya sudah serik. Tak sangka pula gurauan itu disalah tafsirkan oleh orang lain. Padahal saya hanya bergurau komen macam itu pada gambar Kila seperti gurauan antara kawan. Tak sangka segelintir pihak salah anggap dan menjadikan ia masalah besar”

“Sedangkan antara saya dan Kila memang kami tahu itu hanya usikan kawan. Bila dah jadi isu saya kena akur dengan kedudukan saya sebagai ikon masyarakat saya terima teguran orang dengan hati terbuka,” katanya kepada Harian Metro menjawab kecaman gila seks yang diberikan kepadanya akibat dari isu tersebut.

Selain itu, dalam masa yang sama, Wak Doyok sendiri mengakui bahawa dia perlu berhati-hati dalam melakukan apa saja perkara di media sosial sambil menjelaskan bahawa dia bukanlah menyatakan perkara yang berbaur lucah.

Tidak pasal-pasal terlekat label gila seks pada figura fesyen ini. Apa-apa pun, Wak sudah dapat pengajaran dan harapnya perkara yang sama tidak berulang lagi dan mungkin boleh menjadi contoh kepada orang lain di luar sana. (rtky/syfq)


Qi, Nelydia Bakal Bertunang, Tidak Mahu Berlengah Lagi

Sekali imbas, pelakon dan pengacara ini nampak masih muda, namun Qi Razali sebenarnya sudah pun menjangkau usia 38 tahun dan berdiri di atas faktor tersebut, Qi (sebut Chi) nekad mahu mempercepatkan urusan ke jinjang pelamin bersama kekasih hati, Nelydia Senrose.

Mengakui masih lagi belum puas mengejar impian masing-masing, Qi yang ditemui baru-baru ini telah mengesahkan bahawa dia telah memutuskan untuk menghantar rombongan meminang pelakon cantik itu dalam masa terdekat ini.

“Setelah lebih dua tahun bercinta saya rasa sudah sampai masanya untuk saya memikirkan langkah seterusnya hubungan kami ini. InsyaAllah, dalam masa terdekat ini saya akan menghantar rombongan meminang Nelydia”

“Kami berdua memang belum puas lagi mengejar cita-cita tetapi diharapkan dengan ikatan pertunangan akan menjadi titik tolak kepada perancangan untuk kehidupan berumah tangga yang kalau boleh tak mahu dilengahkan lagi”

“Keputusan ini memang telah saya dan Nelydia bincangkan dan harapnya selepas bergelar tunang, kuranglah cerita yang kurang enak mengaitkan Nelydia dan pihak tertentu,” katanya kepada portal Murai. (rtky/syfq)


Sheila Majid Bakal Buat Persembahan Khas Di Los Angeles

Dalam sedar tidak sedar, tahukah anda Datuk Sheila Majid akan mengadakan persembahan live di Los Angeles pada 2 Mei nanti sempena meraikan 30 tahun penglibatan penghibur bertaraf antarabangsa ini dan tahukah anda lagi sekali, bahawa khabarnya persembahannya kali ini rata-ratanya ditaja oleh syarikat korporat daripada Indonesia.

Jika dilihat daripada promosi konsert ini, tidak salah kiranya kami mengatakan bahawa belum ada lagi kedengaran bunyi-bunyi bahawa akan ada media daripada Malaysia yang akan diundang atau mungkin juga pihak promosi konsert tersebut mempunyai strategi tersendiri.

Bagi kami, ini sebenarnya dalam masa yang sama menunjukkan bahawa ramai juga peminat Sheila Majiddi bumi Amerika Syarikat sehingga beliau mampu membawa bakat ke sana. Selain itu, persembahan yang bakal diadakan di bumi Amerika Syarikat ini sedikit sebanyak mampu mengubat rindu peminat setia Sheila Majid yang sudah lama mengimpikan idola mereka sekian lama ini beraksi secara langsung.

Apa-apa pun, tahniah diucapkan kepada Sheila Majid dan semoga perjalanan persembahan konsert hanya tinggal kurang 90 hari ini berjalan lancar dan dipermudahkan (rtky/syfq)


Rozana Misbun Takut Untuk Beri Keterangan

Isteri kepada vokalis kumpulan Wings, Awie iaitu Rozana Misbun mendakwa takut untuk memberi keterangan di dalam kandang saksi pada perbicaraan kes penyanyi itu yang didakwa mencederakannya pada 2 Jun tahun lalu.

BACA: Awie Dakwa Rozana Larikan Anak, Tidak Hantar Anak Ke Sekolah

Rozana, 36, selaku pengadu kes berkenaan memaklumkan perkara itu kepada Timbalan Pendakwa Raya, Goh Ai Rene pada hari keempat perbicaraan di Mahkamah Majistret di sini pada Khamis. Sehubungan dengan itu, Ai Rene membuat permohonan secara lisan di hadapan Majistret Ayuni Izatty Sulaiman agar keterangan Rozana dibuat secara sidang video.

“Pengadu takut untuk memberikan keterangan di mahkamah dan permohonan ini sama sekali tidak memprejudiskan mana-mana pihak,” katanya.

Permohonan itu dibuat pihak pendakwaan mengikut Seksyen 272 (B) Kanun Tata Cara Jenayah. Seksyen 272B kanun itu membolehkan seseorang saksi dalam perbicaraan untuk memberikan keterangan melalui rakaman video atau secara langsung melalui siaran video atau televisyen.

Bagaimanapun, peguam yang mewakili Awie, Hazman Harun membantah permohonan tersebut dan meminta agar satu permohonan bertulis dibuat kepada mahkamah berhubung isu itu.

Jelas Hazman, pihaknya tidak dimaklumkan terlebih dahulu mengenai perkara itu selain membolehkan kedua-dua belah pihak bersedia dengan nas dan undang-undang bagi membolehkam mahkamah membuat keputusan permohonan secara adil.

Ayuni membenarkan bantahan tersebut dan meminta satu permohonan bertulis dikemukakan pihak pendakwaan pada 27 Mac ini. Keputusan permohonan dan sambung bicara itu akan dibuat pada 22 April depan. (rtky/syfq)


Yatt Hamzah Minta Mahkamah Tangguh Kes Cerai

Pelakon Yatt Hamzah memohon kepada Mahkamah Rendah Syariah di sini pada Khamis untuk menangguhkan sebutan kes tuntutan cerai yang difailkan terhadap suaminya, Abdul Mutalib Abdul Shukor pada awal Februari lalu.

Yatt menerusi peguam syarie, Nuraini Fauzi membuat permohonan itu selepas menyatakan ingin menyelesaikan masalah rumah tangga yang dihadapi mereka secara baik dan meminta tempoh sebulan untuk berbincang.

Nuraini ketika memberitahu mahkamah, pasangan itu yakin menerusi perbincangan secara mendalam ia dapat membuka ruang dalam menyelamatkan rumah tangga yang dibina selama enam tahun itu. Kes disebut dihadapan Hakim Syarie Mohd Saifullah Hamzah.

Yatt atau nama sebenarnya, Haryati Hamzah, 35, selaku plantif bagaimanapun tidak hadir pada prosiding itu. Dalam pada itu, Abdul Mutalib selaku defendan juga turut bersetuju dengan permohonan tersebut. Abdul Mutalib, 35, diwakili peguam syarie, Rafizal Ahamadin.

Kes berkenaan akan disebut semula pada 20 April depan. Sementara itu, Abdul Mutalib ketika ditemui diluar mahkamah enggan mengulas lanjut mengenai perkembangan terbaharu kes berkenaan. (rtky/syfq)


Tegar Dakwa Didera Secara Seksual Oleh Pengurusnya

Sebelum ini ada dakwaan mengatakan bahawa salah faham telah berlaku antara Tegar dan pengurusnya, Muhammad Arif Dollah tentang kemelut yang dihadapi mereka berdua ini. Sehingga kini, perkara ini bagaikan tidak berkesudahan.

Menerusi Kapanlagi.com, Tegar mendakwa dirinya telah didera secara seksual oleh pengurusnya itu. Bagaimanapun kenyataan tersebut diberikan oleh Tegar ketika membuat laporan kepada Komisi Nasional Perlindungan Anak (Komnas Pa) iaitu sebuah badan yang melindungi hak kanak-kanak di Indonesia.

Tegar menceritakan bahawa apa yang dilakukan oleh pengurusnya itu (Dollah) ialah seperti memaksa penyanyi itu tidur dengan hanya memakai seluar dalam, ingin menemani Tegar bersama dan beberapa lagi perkara yang lain.

“Di hotel setiap Tegar mau tidur pakai kolor nggak boleh. Kata Kak Arif kolornya lagi kotor. Jadi tidur pakai celana dalam. Dia ikut-ikutan juga pakai celana dalam. Kalau Tegar tidur suka deket-dekat, (maaf) nempel di dubur tegar. Setiap Tegar mau mandi dia juga nemenin,” katanya.

Selain itu, Tegar turut memaklumkan ada beberapa barangan seperti gitar laptop dan kamera turut sama hilang. Nantikan penjelasan seterusnya. (rtky/hfz)


Gambar Dikatakan 'Bertunang' Tersebar, Amar Nafi Dakwaan

Baru sahaja gosip mengenai Amar Baharin yang dikatakan intim dengan Amyra Rosli melanda, kini terdapat sekeping gambar Amar bersama seorang wanita yang tersebar sehingga menimbulkan spekulasi bahawa Amar telah bertunang secara diam-diam.

Sebaik sahaja kami menghubungi Amar untuk mendapatkan penjelasan, Amar dengan tenang menafikan perkara tersebut dan mejelaskan perkara sebenar.

“Kalau ada gambar saya yang menampakkan saya macam bertunang, mungkin ia adalah salah satu babak dalam lakonan atau mungkin juga saya bergambar dengan peminat ketika pergi tengok kawan nikah,” katanya dengan nada bersahaja.

“Tiada apa nak dirahsiakan. Kalau betul saya dah bertunang, takkanlah saya tak beritahu,” katanya jujur. Sementara itu, melalui sumber, gambar tersebut didakwa diambil pada tahun 2013 dan jika dilihat secara teliti, terdapat peralatan penggambaran di dalam gambar tersebut.

Mungkin juga ia sebenarnya hanyalah gambar seorang peminat bersama pelakon pujaan mereka. Jangan hampa peminat Amar di luar sana, pelakon ini mengaku masih solo.(rtky/syfq)


Adira Doakan Kebahagiaan Hafiz Suip, Tidak Mempunyai Masalah Dengan Hafiz

Walaupun pernah menyulam sejarah percintaan bersama penyanyi Hafiz Suip 25, Adira menjelaskan bahawa itu merupakan sejarah lama dan kini masing-masing sudah dewasa dan matang dalam menempuhi ranjau kehidupan. Adira turut memberitahu bahawa dia mendoakan bahawa pasangan Hafiz dan Nureffy Jasreel 22, kekal bahagia hingga ke akhir hayat.

“Saya gembira untuk dia kerana telah berjumpa wanita yang betul-betul sesuai untuk dijadikan teman hidup. Saya doakan yang terbaik dan berharap hubungan itu hingga ke akhir hayat,” katanya yang ditemui semasa penggambaran klip video ‘Untuk Cinta’ OST filem Pilot Cafe.

Sementara itu, Adira turut memberitahu bahawa kekasihnya iaitu Shahrul Nasrun memahami dan tidak cemburu apabila digandingkan semula bersama bekas kekasihnya Hafiz untuk lagu duet baru mereka iaitu ‘Untuk Cinta’.

“Setakat ini dia tiada masalah dengan kerja saya dan faham apa yang saya lakukan ini adalah atas dasar profesional. Saya pun tidak fikir apa-apa melainkan tentang kerja sahaja,” tambahnya.

Adira turut menjelaskan bahawa dia tidak mempunyai masalah dengan Hafiz dan boleh melakukan kerja secara profesional dan berazam untuk melakukan yang terbaik seperti mana yang di tunjukkan keserasian mereka dalam lagu hits ‘Ombak Rindu’.

“Kami masih boleh berkawan dan tiada masalah untuk bekerjasama secara profesional kerana bagi saya ini adalah kerja. Keserasian kami juga masih sama macam dulu, malah kali ini kami buat lebih baik daripada lagu Ombak Rindu,” katanya. (rtky/hfz)


Abby Abadi Akui Belum Sampai Jodoh, Akan Beritahu Jika Sudah Ada

Kecoh dan tertanya-tanya seketika peminat Abby Abadi baru-baru ini apabila tindakannya memuatnaik gambar dengan kapsyen yang mengundang persoalan bahawa dia kini bagaikan sudah mempunyai teman istimewa di hati.

“Gosip ‘pernikahan’ itu tidak seperti yang digembar gemburkan. Pernikahan itu suatu benda yang baik. Tiada sebab untuk saya rahsiakan (jika ia benar-benar sudah berlangsung),” kata Abby menjawab persoalan tersebut kepada Harian Metro.

Menurut Abby, lelaki yang sudah dikenali sejak lebih empat tahun itu adalah guru mengaji Al-Quran kepadanya dan juga anak-anak. Sebelum ini, kisah hubungan Abby dengan yang dikenali sebagai Khairul Azli tersebut sudah mencuri tumpuan selepas Abby disahkan bercerai.

“Pening hendak jawab mesej (ucapan) tahniah yang mengatakan saya sudah bernikah. Senang gila (sangat) orang percayakan gosip sedangkan benda itu (pernikahan) tiadalah. Sekali lagi saya ulang, buat masa ini tiada”

“Bila saya jawab tidak (bernikah) di dalam mesej ada pula yang kata saya hendak merahsiakannya. Aduhai, rahsiakan untuk apa? (Hakikatnya) memang tiada. Belum sampai jodoh lagi,” katanya sambil memberitahu bahawa jika sudah ada jodoh, pasti dia akan berkongsikan perkara tersebut. (rtky/syfq)


Hafiz Suip Nafi Gaduh Punca Akim Tidak Hadir Majlis Bertunang

Mengakui terkejut dengan khabar angin yang mendakwa Akim Ahmad dan dirinya bergaduh, Hafiz Suip menafikan perkara tersebut dan sangat memahami dan mengetahui sebab mengapa rakannya itu tidak dapat hadir pada majlis pertunangan yang diadakan baru-baru ini.

Menurut Hafiz, Akim ada menghubunginya dan memberitahu bahawa dia terlepas penerbangan untuk ke Kuching bagi menghadiri majlis pertunangannya itu.

“Pada awalnya memang Aril, Hazama dan Akim berjanji untuk datang tetapi Akim ada rakaman pada malam sebelum itu dan habis pula lewat sehingga dia tertinggal kapal terbang keesokan hari. Pagi itu, dia menghubungi saya untuk menjelaskan bahawa dia tidak dapat bangun awal”

“Dia ada minta maaf kerana tak dapat hadir. Saya terkejut juga apabila ramai peminat yang sangka kami bergaduh. Bila masa pula kami bergaduh, hubungan kami baik-baik sahaja lagi pun dia boleh datang masa perkahwinan nanti,” ujarnya.

Tambah Hafiz, dia tidak sedikit pun berkecil hati dengan apa yang berlaku malah memahami Akim mempunyai tanggungjawab terhadap kerjanya yang perlu diberikan keutamaan. (rtky/syfq)


Emma Maembong Menangis Kenang Hubungan Dengan Zizan Razak

Mengakui masih lagi menyimpan rasa sayang, dalam satu temubual bersama program Hlive baru-baru ini, kelihatan Emma Maembong tidak dapat menahan sebak di dalam video tersebut apabila berbicara mengenai bekas kekasihnya, Zizan Razak.

Menyerahkan soal jodoh kepada ketentuan Tuhan, Emma sebelum ini pernah mengeluarkan kenyataan bahawa dia kini lebih selesa tidak memikirkan mengenai soal cinta ketika ini dan menjelaskan bahawa dia tidak pernah menutup pintu hatinya untuk bercinta lagi.

Selain itu, Emma juga memberitahu bahawa ketika ini dia masih berhubung dengan Zizan dan tidak menolak seandainya ditakdirkan untuk mereka kembali bersama.

“Tiada siapa yang mahukan semua ini jadi (berpisah) tetapi kami masih berhubung dan berkawan. Masing-masing sekarang sibuk dengan penggambaran. Saya tidak pernah kata yang saya benci dia. Kalau mungkin kami ada jodoh pada masa akan datang atau tiada, saya terima,” katanya. (rtky/syfq)


Tidak Mahu Bercinta Dengan Ramai Lelaki, Alfira Akui Baim Sedia Untuk Kahwin

Jika dilihat pada kesanggupan Baim Wong terbang jauh dari Jakarta semata-mata untuk meraikan sama hari ulang tahun kelahiran Elfira Loy, kami rasa pihak lelaki bagaikan bersungguh-sungguh betul mahu memenangi hati yang tersayang.

Cuma jawapan yang diberikan oleh Elfira Loy bagaikan pula seakan-akan memberi peluang kepada lelaki lain di luar sana untuk menambat hatinya sekali gus membuatkan peminat tertanya-tanya status mereka ketika ini. Jika ya katakan ya.

“Sebetulnya saya tidak suka bercinta dengan orang itu atau orang ini. Saya tidak mahu bercinta dengan ramai lelaki atau bersilih ganti bertukar lelaki di dalam hidup saya. Kalau boleh saya hanya mahu mencintai seorang lelaki dan mengahwininya,” katanya.

“Siapa-siapa pun boleh jadi calon suami saya kalau mereka mahu mengahwini saya. Tetapi saat ini, hanya Baim saja yang mahu melangkah ke fasa yang seterusnya,” jelas Elfira lagi yang sebelum ini pernah mengakui bersedia untuk berkahwin ketika usia muda.

Jika itu jawapan Elfira mungkin juga kini mereka sedang serius bercinta, sebab itulah Baim mahu melangkah ke arah yang lebih serius lagi. Apa-apa pun keputusan Elfira, kami pasti ramai peminatnya yang sangat bersetuju dua jiwa ini disatukan dengan ikatan yang sah. (rtky/syfq)


Amar Baharin Perjelas Gosip Bercinta Dengan Amyra Rosli

Melihatkan kemesraan kedua pelakon ini, tidak dinafikan ada khabar angin yang mengatakan Amar Baharin dan juga Amyra Rosli bagaikan sedang hangat bercinta dan dalam masa yang sama ada cerita di sebalik keakraban mereka.

Menjelaskan perkara sebenar di sebalik hubungan akrab mereka, Amar dan juga Amyra sebenanrya diuruskan oleh individu yang sama iaitu ibu wanita itu, Noor Zaridah Ahmad. Kata Amar, dia membuat keputusan untuk menyerahkan tanggungjawab itu adalah supaya jadual kerjayanya menjadi lebih teratur dan profesional.

“Ini pertama kali kerjaya saya diuruskan oleh orang lain kerana sebelum ini saya agak susah nak percaya orang dan apabila berjumpa ibu Amyra, saya lihat dia mampu untuk menguruskan saya. Sejak awal tahun ini memang dia yang uruskan supaya kerjaya saya lebih teratur selepas ini,” ujarnya.

Sementara itu, Amar mengakui dia selesa berkawan dengan Amyra dan menyifatkan wanita itu seorang yang baik dan menghormati orang tua. Tambahnya, mereka digosipkan bercinta selepas melihat gandingan serasi dalam drama Suamiku Encik Sotong.

Manakala bagi Amyra pula, dia tidak menutup pintu hati atau menetapkan apa-apakriteria tertentu kepada mana-mana lelaki yang cuba mendekatinya.

“Kami tidak bercinta dan saya single and available lagi, namun saya tidak tutup pintu hati saya lepas gagal pada hubungan lalu. Kalau Allah kata sudah sampai jodoh, saya terima sahaja, apa yang penting dia (pasangan) tidak berpura-pura dan jadi diri sendiri untuk bersam saya,” katanya kepada mStar Online. (rtky/syfq)


Rezeki Kahwin, Perkahwinan Iesya Toh Terima Tajaan RM1 Juta

Inilah dikatakan rezeki orang mahu berkahwin apabila pengacara rancangan Selamat Pagi Malaysia, Iesya Toh, tidak menyangka majlis perkahwinannya yang dijadualkan pada 29 Mei nanti mendapat tajaan pelbagai pihak hingga mencecah RM1 juta.

BACA: Iesya Toh Nyanyikan Kembali Lagu Hetty Koes Endang, Edar Sendiri ‘Kasih’

Iesya bakal dinikahkan dengan pasangannya, Huzairee Mohamad, di Masjid Angkasapuri, pada 9 pagi dan apa yang lebih menarik, majlisnya itu turut akan disiarkan secara langsung dalam program Selamat Pagi Malaysia di RTM.

“Pada peringkat awal, saya merancang untuk mengadakan majlis perkahwinan secara sederhana saja. Namun, ia jadi sebaliknya pula. Semuanya bermula bila nama saya tersenarai dalam pencalonan awal Anugerah Bintang Popular BH 2014″

“Selepas keluar cerita saya nak kahwin, ramai pihak yang berminat dan menghubungi perancang majlis, Jazznyta Rahim Artistic Team untuk menaja majlis pernikahan dan persandingan saya nanti,” katanya kepada Harian Metro sambil menyatakan dia dan bakal suami tidak menolak penajaan kerana ia rezeki Allah SWT. (rtky/syfq)


Akim Tidak Anggap Anak Stacy Penghalang, Bella Panggil Akim Daddy

Selain Stacy, sebenarnya wujud orang ketiga di dalam hubungan mereka namun menurut Akim Ahmad, ia bukan penghalang untuk terus mencintai kekasih hatinya itu. ‘Orang ketiga’ yang dimaksudkan tersebut ialah anak angkat kepada Stacy sendiri iaitu Bella Deluna Valentina.

Akim mengakui tiada langsung wujud perasaan cemburu terbit di hatinya setiap kali Stacy memberikan perhatian kepada Bella kerana beranggapan bahawa naluri keibuan yang ada pada Stacy perlu ada pada setiap wanita.

“Saya tidak pernah cemburu jika Stacy memberikan tumpuan kepada Bella kerana sememangnya ciri keibuan itu perlu ada. Saya menerima seadanya kehadiran Bella dan ia tidak mendatangkan masalah kepada saya. Bella juga memanggil saya dengan panggilan daddy”

“Salah satu kegemaran Bella adalah bermain kereta api di pusat membeli belah dan dia juga gemar bermain permainan di iPad. Biasalah budak-budak zaman sekarang memang terdedah dengan arus teknologi terkini,” kata Akim.

Selain itu, bagi Stacy pula, dia menceritakan rahsia bagaimana dirinya berjaya mencuri hati Akim iaitu melalui masakan

“Saya pun tak sangka berjaya menambat hati dia melalui masakan. Mulanya bila Akim beritahu dia suka makan pisang raja yang digoreng tanpa tepung dan disapu mentega, saya agak pelik. Dia menggelar masakan tersebut sebagai Janda Kelesa Pisang”

“Apabila siap, saya sendiri menggemari makanan itu dan tidak sangka mampu menyediakannya seperti yang disukai Akim,” katanya sambil memberitahu Akim juga pernah meminta Stacy untuk memasak juadah lain seperti tomyam dan sup kepada Berita Harian. (rtky/syfq)


Sharnaaz Ahmad Lebih Selesa Berkawan Kru Produksi Ketika Penggambaran

Terkenal dengan sikap berterus-terang dan cukup tegas dengan pendiriannya, Sharnaaz Ahmad mengakui bahawa dia mempunyai sebab sendiri mengapa dia lebih selesa bergaul dengan kru produksi ketika menjalani penggambaran daripada barisan artis seangkatannya.

BACA: Sharnaaz Ahmad: Saya Tak Pernah Mengaku Sedang Bercinta Dengan Anis

“Ada segelintir artis yang saya temui sikapnya suka bermuka-muka. Depan kita mulut manis sopan santun, belakang macam-macam cerita yang mereka kata mengenai saya. Sudah banyak kali saya terkena dan mengalami keadaan seperti itu”

“Sebab itu saya lebih selesa bergaul dengan kru produksi yang tidak bermuka-muka. Mereka lebih telus dan berterus-terang,” katanya kepada Harian Metro ketika ditemui pada sesi tayangan episod akhir drama bersiri Suamiku Encik Sotong di Kota Damansara.

Malah oleh kerana perangainya itu juga, ada pihak yang mendakwa Sharnaaz bersikap seperti diva ketika berada di lokasi penggambaran.

“Saya tidak tahu dari mana datangnya gelaran diva itu kepada saya. Tertanya-tanya juga apa yang saya buat sehingga dilabelkan seperti itu dan saya mahu tahu juga siapa yang membawa mulut. Saya tak terkejut dengan dakwaan itu,” katanya sambil menjelaskan bahawa hubungannya bersama Anis Al Idrus berjalan baik dan lancar sekaligus menafikan khabar angin yang mengatakan hubungan mereka dilanda masalah. (rtky/syfq)


Zamani Slam Tunjuk Perkembangan Positif, Naik 9KG Selepas Proses Pemulihan

Tahniah kami ucapkan kepada Zamani Slam  yang kini sedang menjalani rawatan dengan jayanya di sebuah pusat pemulihan di ibu negara malah lebih menarik lagi, penyanyi ini juga dikatakan sudah bertambah berat badannya, bukan sekilo dua tetapi 9 kilogram.

Peguamnya, Ahmad Zaharil Muhaiyar berkata, peningkatan tersebut menunjukkan perkembangan positif terhadap tahap kesihatan penyanyi itu selepas menjalani proses pemulihan sejak akhir Januari lalu. Difahamkan, Zamani akan berada lima bulan lagi berada di pusat pemulihan sebelum bersedia bertemu masyarakat.

“Alhamdulillah, dia menunjukkan perkembangan yang memberangsangkan dengan kenaikan berat badan sebanyak sembilan kilogram iaitu daripada 45 kilogram kepada 54 kilogram dalam masa sebulan di pusat pemulihan itu.

“Namun ia masih di peringkat awal pemulihan, kami sedang berusaha untuk membantu dia untuk pulih sepenuhnya dan kembali kepada masyarakat dengan imej baru,” ujarnya kepada mStar Online ketika ditemui selepas sebutan kes dadah penyanyi tersebut di Mahkamah Majistret Ampang, Isnin lalu.

“Tugas dan tanggungjawab saya lebih berat kerana masyarakat tidak mahu dia dihukum, sebaliknya masyarakat mahu melihat dia pulih seperti manusia normal lain. Oleh itu, apa yang penting adalah melihat peningkatan kesihatan dia supaya bebas terus dari najis dadah itu,” ujar peguamnya lagi.

Mahkamah Majistret Ampang pada Selasa menetapkan 10 April depan bagi sebutan semula kes terhadap dua pertuduhan terhadap Zamani kerana memiliki dan mengambil dadah. (rtky/syfq)


Peminat Berbalah Isu Ainul Aishah Disangka Berbikini

Masihkah anda ingat kepada Ainul Aishah, seorang pelakon yang pernah membintangi filem Nana Tanjung dan juga drama Spa Qisitina satu ketika dahulu? Pelakon ini telah diserang peminat gara-gara gambarnya didakwa berbikini yang dikongsikan di akaun Instagram miliknya ketika bercuti di Boracay baru-baru ini.

Namun jika dilihat secara teliti, sebenarnya gambar tersebut merupakan pantulan (yang diubah melalui aplikasi telefon pintar) dan Ainul juga turut menerangkan perkara berkenaan (mirror apps) di samping turut melayan kritikan di Instagram yang menghentamnya.

Bagaimanapun perkara tersebut tetap menjadi perbalahan di kalangan peminatnya kerana gambar yang dikongsikan Ainul jika sekali imbas memang seperti menampakkan dirinya berbikini. Jika dua kali imbas, anda akan rasa gambar tersebut sedikit pelik.

Bagaimanapun, bagi tidak mengeruhkan keadaan, Ainul telah memuatnaik gambar keseluruhan baju yang dipakainya ketika itu demi menjelaskan situasi sebenar. Kami tidak mahu kata apa-apa, cuma tertanya-tanya siapa pula selepas ini agaknya yang bakal muncul dengan gambar berani mati? (rtky/syfq)


Taufik Batisah Akhirnya Perkenal Bakal Isteri Di Facebook

Baru sahaja semalam tersebar gambar yang dikatakan Taufik Batisah dan juga bakal isterinya, hari ini penyanyi itu membuat pengakuan sendiri mengenai siapakah wanita bertuah tersebut di akaun Facebook miliknya.

Di dalam kenyataannya itu, Taufik mengakui sendiri bahawa beberapa hari ini, terlalu ramai yang bertanyakan mengenai siapakah gerangan bakal isterinya itu dan akhirnya hari ini mengambil keputusan untuk memperkenalkan Cik #awakkatmane iaitu, Sheena Akbal.

“Assalamualaikum. I’ve always been private about my personal life but these few days I have been asked by so many friends & media about who my other half is. I will like to take this moment to share my happiness with everyone who has supported me all these years”

“Please meet Mrs #awakkatmane to be, Sheena Akbal. April will be a joyful month for our families and the both of us and I hope that everyone will support & pray for us. Once again I sincerely thank you for your kind wishes & prayers, In Shaa Allah,” katanya seperti dipetik daripada Facebook.

Kepada Taufik, tahniah kepada anda di atas pengumuman tersebut dan semoga persiapan anda mendirikan rumah tangga pada April nanti berjalan lancar. Akhirnya terjawab sudah teka-teki peminat anda. (rtky/syfq)


Zed Zaidi Nasihat Diana Danielle Jangan Bodohkan Diri

Presiden Persatuan Seniman Malaysia, Zed Zaidi hari ini memberi kenyataan dan juga nasihat kepada artis-artis tanah air agar tidak memperbodohkan diri sendiri dan berfikir dahulu sebelum melakukan sebarang tindakan kerana secara tidak langsung ia boleh memberi implikasi buruk terhadap industri seni dan hiburan tanah air.

Menurut Zed, setiap artis harus berhati-hati menerima satu-satu tawaran mahupun sesi fotografi agar tidak dipergunakan mana-mana pihak. Sekiranya, satu-satu tawaran itu dirasakan akan memberi implikasi negatif, artis berkenaan boleh merujuk kepada pihak persatuan.

“Kita sebagai artis janganlah sewenang-wenangnya biarkan diri diperalatkan oleh mana-mana pihak. Apa saja ‘job’ yang ditawarkan, itu rezeki masing-masing tetapi hati-hati. Artis juga seharusnya kaji terlebih dulu misalnya, kalau dituntut untuk melakukan sesuatu, artis itu harus tahu atas dasar apa dia perlu lakukan perkara itu?”

“Kadang-kadang artis itu sendiri mungkin tidak tahu apa agenda di sebalik perkara yang mereka perlu lakukan itu. Persatuan ada sediakan khidmat kaunseling dan mereka boleh rujuk pada persatuan sama ada wajar atau tidak mereka menerima ‘job’ tersebut”

“Artis itu juga perlu fikir secara rasional, kalau sesuatu perkara itu tidak baik, janganlah buat. Kalau dia tahu yang dia pakai itu seksi dan sensitif, janganlah pakai”

“Sebab kalau ianya boleh memberi kesan negatif apatah lagi melibatkan sensitiviti masyarakat secara tidak langsung ia juga memberi implikasi yang tidak baik pada industri seni,” katanya mengulas mengenai aksi berani pelakon Diana Danielle yang mencetuskan kontroversi.

Selain itu dalam masa yang sama, Zed juga menyokong tindakan Diana yang mengambil tindakan untuk berdiam diri kerana bimbang kenyataan pelakon tersebut akan dimanipulasi pihak tertentu jika dia membuka mulut pada situasi sekarang.

“Saya juga berharap yang kontroversi itu menjadi pengajaran dan contoh kepada artis lain dan janganlah perkara sebegini berulang,” nasihatnya. (rtky/syfq)


Tidak Merancang Kehamilan, Yana Serah Pada Ketentuan Tuhan

Baru sahaja 3 minggu pasangan ini bergelar suami isteri, nampaknya Yana Samsudin telah menerima aduan daripada suaminya, Fadzil Zahari walaupun mereka ketika ini sangat sibuk dengan kerja masing-masing.

BACA: Sekitar Resepsi Perkahwinan Yana Samsudin & Fadzil Zahari Di Jitra

Berkongsi kisah tiga minggu bergelar isteri kepada Harian Metro, Yana akui suami memintanya memasak kerana tahu isterinya suka dan memang pandai memasak namun, baru seminggu merasai masakan air tangan isteri tercinta, Fadzil mula ‘komplen’ perut naik.

“Yalah, selama seminggu saya jaga makan minumnya daripada sarapan, makan tengah hari, minum petang sehingga kepada makan malam. Selepas seminggu, dia mula minta kurang-kurangkan,” katanya ketawa.

Comel sungguh pasangan ini kami lihat selepas berkahwin, ditambahkan lagi dengan sikap romantik suaminya, dalam masa yang sama Yana juga akui agak janggal kerana permulaan hubungan mereka sebelum ini adalah bermula daripada kawan rapat.

“Kalau dulu-dulu, saya selalu di temani pembantu peribadi tapi kini ditemani suami ke mana-mana. Seronok juga walaupun dia tak selalu sangat temani saya sebab dia pun ada kerja sendiri. Cuma akhir-akhir ini susah nak berenggang. Tak tahu pula dia sungguh loving, romantik semacam pula!” katanya.

Selain itu, Yana juga memberitahu bahawa dia dan Fadzil tidak merancang mengenai isu cahaya mata walaupun sedar ketika ini Yana sibuk dengan tawaran berlakon serta mengacara dan menyerahkan perkara berkenaan ketentuan Allah sama ada cepat atau lambat. (rtky/syfq)


Emma Maembong Tidak Serik Bercinta

Lebih selesa tidak memikirkan mengenai soal cinta ketika ini, Emma Maembong dalam masa yang sama mengakui dirinya tidak pernah menutup pintu hatinya untuk bercinta lagi selain mengesahkan bahawa dia kini sudah solo.

“Saya mengaku sebab saya mahu jujur. Kalau betul kami tidak lagi sebagai pasangan kekasih saya rasa baik berterus terang saja. Cuma, sebab mengapa kami berpisah itu saya tidak akan kongsikan pada semua. Cukuplah sekadar memberitahu yang kami sudah tiada apa-apa hubungan istimewa lagi”

“Hidup saya macam biasa. Sibuk dengan penggambaran. Apa yang telah jadi semua ini tidak menghalang saya untuk tumpukan sepenuh perhatian pada kerjaya saya. Saya pun tidaklah kata yang saya serik bercinta lagi,” ujarnya lagi.

Selain itu, Emma juga memberitahu bahawa ketika ini dia masih berhubung dengan Zizan dan tidak menolak seandainya ditakdirkan untuk mereka kembali bersama.

“Tiada siapa yang mahukan semua ini jadi (berpisah) tetapi kami masih berhubung dan berkawan. Masing-masing sekarang sibuk dengan penggambaran. Saya tidak pernah kata yang saya benci dia. Kalau mungkin kami ada jodoh pada masa akan datang atau tiada, saya terima,” katanya. (rtky/syfq)


Diana Danielle Kunci Mulut Isu Bercoli Dalam Majalah, Tidak Dapat Dihubungi

Sehingga kini, pelakon yang kini hangat dengan gambar kontroversi untuk sebuah majalah, Diana Danielle mengambil tindakan mengunci mulut. Diana sebelum ini bertindak berani dengan bergambar memakai coli dan membalut tubuhnya dengan bendera Amerika.

Menurut Harian Metro, Diana yang cuba dihubungi tidak memberi sebarang respons mengenai perkara berkenaan namun dalam masa yang sama sempat memuatnaik sekeping gambar di Instagram dengan ayat berbunyi – untuk menjadi diri sendiri, tidak memerlukan keizinan mana-mana pihak.

Melalui temubual dalam majalah tersebut, Diana lebih banyak berbicara mengenai suka dan duka kehidupannya dalam dunia seni dan turut mengakui sangat berminat untuk menjadi penyanyi. Sementara itu, usaha untuk menghubungi pengurus dan juga suaminya juga gagal. (rtky/syfq)


Nabila Punya Cara Tersendiri Besarkan Keisha, Imej Seksi Tak Pengaruhi Anak

Sering tampil dengan imej seksi, Nabila Huda beranggapan bahawa sikap terbukanya itu tidak akan memberi kesan kepada anak tunggalnya Keisha Laila, hasil perkahwinan dengan bekas suaminya, malah dalam masa yang sama menyatakan dia mempunyai cara tersendiri dalam membesarkan anaknya.

BACA: Nabila Huda Mengamuk Isu Akaun Facebook Palsu, Tidak Mahu Peminat Tertipu

“Saya rasa tak perlu untuk saya tunjuk kebaikan saya dengan anak saya. Biarlah urusan ini antara saya dan anak saya saja, namun yang pasti semestinya saya inginkan yang terbaik untuk Keisha. Saya mempunyai cara tersendiri untuk membesarkan anak saya”

“Setiap perempuan yang sudah melahirkan anak secara semula jadinya akan mempunyai naluri keibuan kecuali mereka yang membuang anak mereka dan sebagainya,” memetik katanya enggan mengulas lanjut mengenai peri lakunya yang dikatakan boleh memberi pengaruh negatif kepada anaknya itu kepada BH Online .

Menurut pelakon ini, dia lebih selesa memilih untuk membesarkan anaknya itu sebagai teman baik malah menyatakan komunikasi merupakan perkara terpenting di dalam hubungan ibu dan anak.

“Saya menganggap Keisha seperti ‘best friend’ (rakan karib) saya dan bukan sejenis mak yang marah anak sepanjang masa. Bagi saya komunikasi itu begitu penting dan saya menerangkan kepada Keisha kesan tindak-tanduk dalam apa yang dilakukan,” katanya.

Disoal mengenai sama ada dia merancang untuk mendirikan rumah tangga dalam waktu terdekat, anak kepada Amy Search ini mempunyai jawapan tersendiri menerangkan situasinya ketika ini.

“Setiap wanita pasti impikan perkahwinan yang indah. Tidak mungkin saya akan berkahwin dalam masa yang terdekat kerana semuanya memerlukan wang, tapi saya berharap agar semua mendoakan yang terbaik untuk saya,” katanya. (rtky/syfq)


Inikah Wajah Bakal Isteri Taufik Batisah?

Tahniah kami ucapkan terlebih dahulu kepada penyanyi Singapura, Taufik Batisah mengenai dirinya yang bakal mendirikan perkahwinan pada April nanti dengan kekasih pilihan hati yang juga dikatakan berasal daripada Singapura.

Melalui Media Hiburan, seorang perminat hiburan telah berkongsi sekeping gambar didakwa merupakan kekasih Taufik yang dikatakan bakal isteri penyanyi itu nanti. Wanita yang berjaya mencuri hati pelantun lagu #AwakKatMane ini berasal dari Singapura dan dikenali dengan nama Sheena Akbal.

Sehingga kini, Taufik masih belum mendedahkan wajah atau nama bakal isterinya. Namun, jika betul wanita dalam foto ini adalah bakal isterinya, pasti Taufik adalah insan paling bertuah kerana memiliki isteri yang cantik dan memahami kerjayanya.

Apa-apa pun, kami kagum bagaimana Taufik menjaga kisah peribadinya dengan cukup kemas malah dalam masa yang sama, bakal isterinya juga bijak menyimpan langkah agar tidak dihidu oleh orang ramai mahupun media. (rtky/syfq)


Fizo Omar, Mawar Korban Masa Untuk Bersama Demi Masa Depan

Kedengaran baru-baru ini ada mulut-mulut nakal yang mendakwa isteri kepada Fizo Omar, Mawar masih tidak dapat zuriat kerana telah terkena buatan orang dan rancangan Melodi pada hari semalam berjaya mendapatkan Fizo untuk memberikan penjelasan.

BACA: Fizo Omar Kesal Ramai Busuk Hati, Selfie Banjir Di Kelantan Jadi Isu

“Saya tidak kata ya, saya tidak kata tidak. Lagipun ada saja orang yang diuji dengan masa yang lama berkahwin tetapi belum dikurniakan zuriat. Ini kuasa Allah”

“Masa menunaikan umrah baru-baru ini, saya ada doakan perkara tersebut dan dalam masa yang sama turut doakan kebahagiaan untuk kami dan keluarga juga” jawab Fizo apabila ditanya adakah Mawar terkena buatan sambil memberitahu bahawa semua perkara berlaku adalah dengan izin-Nya.

“Masa kita bujang, tanya bila nak kahwin, bila dah kahwin, tanya kita bila nak dapat anak. Ini persoalan yang normal dan saya sebagai orang yang normal, tidak perlu timbul rasa marah dengan benda-benda macam ini,” jelasnya lagi yang tidak mahu mengambil situasi itu dengan terlalu serius.

Selain itu, Fizo turut memberitahu dia sudah kurang berkongsi gambar mawar di akaun Instagram miliknya kerana kini, mereka memang sangat sibuk bekerja dan mengakui bahawa pengorbanan masa untuk bersama adalah satu pengorbanan yang terpaksa dilalui mereka ketika ini demi masa depan yang lebih baik. (rtky/syfq)


Najwa Mahiaddin Bakal Nikah 26 Mac Ini Dengan Pilihan Hati

Tahniah kami ucapkan kepada penyanyi, Najwa Mahiaddin yang dijadualkan bakal menamatkan zaman bujang dengan jejaka pilihan hatinya, Idris Koh Keng Hui pada 26 Mac ini di kediaman rasmi Timbalan Perdana Menteri, di Sri Satria, Presint 16, Putrajaya.

Malah menurut sumber, kad jemputan juga telah diedarkan kepada tetamu Najwa dan Idris sebelum ini telah melangsungkan majlis pertunangan pada 8 Disember tahun lalu dengan rombongan pihak lelaki membawa tiga dulang berbalas lima daripada pihak perempuan.

Bakal suami Najwa, Idris juga merupakan salah seorang ahli muzik yang sering mengiringi penyanyi tersebut dalam setiap persembahannya. (rtky/syfq)


Harun Salim Bachik Meninggal Dunia

Menurut sumber kami yang juga merupakan rakan niaga selebriti ini, Harun Salim Bachik, 55, baru sahaja menghembuskan nafasnya yang terakhir kira-kira jam 5 petang ini. Perkara itu disahkan oleh rakan baik arwah yang juga pelakon, Den Wahab dipetik daripada Berita Harian Online.

“Saya mendapat panggilan daripada pengarah, Dr Anwardi Jamil, kira-kira jam 5 petang tadi yang memaklumkan mengenai perkara itu. Beliau memaklumkan, Harun meninggal dunia ketika berhenti mengisi minyak di sebuah stesen minyak di Bukit Merah, Perak”

“Mereka dalam perjalanan pulang daripada majlis perkahwinan di Pulau Pinang. Ketika ini, mereka sedang menunggu ambulans untuk membawa pulang jenazah ke Kuala Lumpur,” katanya.

Bagaimanapun, sebelum ini Harun dikatakan menghidap penyakit asma sejak lima tahun lalu.

Menurut sumber, jenazah dijadualkan akan diuruskan di Surau Mutmainah Pandan Perdana sekitar pukul 8.30 pagi dan akan akan bertolak ke Tanah Perkuburan Batu Muda, Batu Cave, selewatnya pada pukul 11 pagi dan dijangkakan urusan pengebumian selesai sebelum solat Zohor. (rtky/syfq)


Alyah Ada Sebab Sendiri Mengapa Tidak Pakai Cincin Kahwin

Sebelum ini pernah kecoh mengenai tindakan Alyah yang melanggar kereta milik suaminya, Datuk Ramli MS dan hari ini, rancangan Melodi sempat bertanyakan pula soalan mengenai tindakan Alyah yang tidak mengenakan cincin kahwin di jarinya.

“Saya memang tak pakai cincin kahwin. Kadang-kadang kita lupa. Saya bukan penggemar emas, hilang nanti susah nak jawab,” katanya apabila diajukan soalan tersebut sambil turut menjelaskan perkara tersebut tidak ada kena mengena dengan kejadian yang menimpanya sebelum ini.

“Sekarang sudah bulan Mac, apa yang jadi sebelum ini, saya dah tinggalkan di sana (bulan Januari) dah,” ujar Alyah menerangkan situasinya sekarang yang sudah melupakan perkara yang terjadi awal tahun ini.

Disentuh mengenai dakwaan dia menangis di belakang pentas setelah membuat persembahan pada Anugerah Juara Lagu 29 Januri lalu, Alyah memberitahu, punca dia menangis adalah kerana terharu dengan sokongan individu yang membantu dia menjayakan persembahan pada malam tersebut.

Malah menurut Alyah, pada malam persembahan itu juga dia sebenarnya berada di dalam keadaan yang tidak berapa sihat. (rtky/syfq)


Diana Amir Selamat Lahirkan Anak Sulung

Tahniah kami ucapkan kepada Diana Amir dan juga suami yang sudah pun selamat menyambut kelahiran bayi perempuan yang juga cahaya mata pertama mereka mereka pada 5.45 pagi semalam dan sehingga kini belum lagi diberi nama.

BACA: Diana Amir Akui Sukar Jumpa Skrip Filem Yang Sesuai Dengan Imej

Melihatkan kepada akaun Instagram Diana sepanjang menunggu waktu bersalin, dia kelihatan tenang dan sempat juga melayan komen peminat di laman sosial tersebut malah dia juga sempat membantu membuat persiapan hantaran pernikahan adik lelakinya.

Selain itu, ada juga peminatnya sudah mengucapkan tahniah di atas kelahiran anak sulung perempuan di akaun Instagram milik pelakon itu. Apa-apa pun semoga Diana sentiasa dalam keadaan sihat sejahtera dan kami pun tidak sabar untuk melihat wajah comel cahaya mata pertama Diana.

Diana dan suami, Mohd Habib Bullah A. Rahman sebelum ini telah mengikat tali perkahwinan pada 25 Oktober 2013 dalam satu majlis sederhana tetapi meriah yang diadakan di Masjid Tuanku Mizan Zainal Abidin, Presint 3, Putrajaya. (rtky/syfq)


Kaka Azraff Nafi Jadi Punca Tasha Shilla, Hans Berpisah

Akhirnya Kaka Azraff membuka mulut di atas dakwaan mengenai dirinya yang didakwa menjadi punca perpisahan kepada hubungan cinta Tasha Shilla dan juga Hans yang kecoh diperkatakan baru-baru ini. Malah dalam dakwaan itu juga turut menyebut bahawa dia dilabelkan sebagai perampas.

“Persoalannya sekarang adalah kenapa Kaka dikaitkan dalam cerita ini? Apa yang boleh saya katakan, saya tidak ada kena mengena langsung dalam hal mereka. Saya tidak faham mengapa saya yang perlu menjawab mengenai gosip ini”

“Sebaliknya, mereka lebih berhak menjawab setiap persoalan kerana Tasha dan Hans lebih tahu apa yang berlaku antara mereka,” katanya bintang kelahiran Mentor ini yang dipetik daripada Berita Harian.

Menurut Kaka, dia pernah terserempak dengan mereka hanya sekali di sebuah majlis. Walaupun mengaku berkawan dengan Tasha, Kaka akui langsung tidak pernah terfikir apatah lagi mahu mengambil tahu hubungan wanita itu bersama kekasihnya.

“Saya pernah terserempak dengan mereka bersama hanya sekali di sebuah majlis. Itu saja dan kami OK saja. Jadi, saya tidak ada apa-apa nak cakap kerana ini adalah hal mereka dan bukan hal saya. Saya harap mereka dapat selesaikan masalah mereka dengan cara baik tanpa membabitkan nama orang lain,” katanya. (rtky/syfq)


Elfira Loy Mula Bertudung Pada Hari Lahir, Simbolik Kelahiran Semula

Mengakui sudah memendam lama hasrat untuk bertudung, akhirnya Elfira Loy nekad untuk memulakan penghijrahannya ke arah kebaikan itu bermula dengan hari lahirnya pada 8 Mac (hari ini) dan Elfira membayangkan perkara tersebut sebagai simbolik kelahiran semula.

“Saya sebenarnya pernah cakap kepada mama bahawa angka 21 tahun ini sebagai ruang terbaik untuk mengotakan apa yang saya pernah hajati ini. Perasaan mahu bertudung itu sudah lama. Tapi bila belum bersedia sepenuhnya, saya belum berani menetapkan hati untuk ini”

“Jadi 8 Mac (hari ini) saya nekad bertudung sebagai simbolik seperti kelahiran semula. Jika ada anggap angka 21 itu sebagai kunci kebebasan dan bagi saya pula adalah sebaliknya. Ia jadi kunci untuk saya terus memperbaiki dan mengubah diri. Insya-Allah menjadi lebih baik daripada hari sebelumnya,” katanya.

Ketika ini, Elfira belum mahu berfikir apa saja kemungkinan yang bakal terjadi selepas beliau bertudung dah hanya menjalani kehidupan seperti biasa. Kami pasti dengan perubahan baru ini akan menarik lebih banyak perkara positif kepada Elfira.

“Saya hanya jalani kehidupan macam biasa. Malah ada juga syarikat produksi yang saya sudah maklumkan mengenai perubahan ini. Jadi tak ada masalah. Saya pun kini lebih banyak fokus kepada perniagaan, kerja pengacaraan dan tugasan sebagai penyampai radio ERA FM,” katanya kepada Berita Harian. (rtky/syfq)


Sambut Hari Lahir, Elfira Loy Mula Bertudung?

Bakal menyambut hari lahir yang ke 21 pada 8 Mac (esok), sambutan sehari awal yang diadakan buat Elfira Loy sungguh meriah dan apa yang paling mengujakan kami ialah apabila melihat Elfira sudah mula mengenakan hijab di dalam gambar yang di kongsikan di Instagram.

Jika Elfira mahu menjadikan hari lahirnya sebagai tanda mula untuknya berhijrah, kami pasti ramai peminatnya menerima perubahannya itu dengan hari yang terbuka. Malah sokongan peminatnya itu dapat dilihat pada komen-komen positif yang berharap agar imej berhijabnya itu dikekalkan.

Buat masa ini, kami belum lagi dapat menghubungi Elfira tapi apa-apa pun kami sukakan konsep sambutan hari lahirnya yang cukup ringkas. Selain itu, sambutan hari lahirnya itu juga turut dimeriahkan lagi dengan kehadiran rakan artis. Kami kongsikan gambar Elfira. Enjoice!(rtky/syfq)


Putri Mardiana Dan Kekasih Ditangkap Basah Kali Kedua di Subang Jaya

Pelakon Putri Mardiana telah ditangkap khalwat kali kedua bersama kekasihnya, Shahrizam Abdullah atau Ejump pada pagi Sabtu, kira-kira jam 4.00 pagi di kediaman isteri Ejump sendiri, di USJ 1, Subang Jaya.

“Ya, mereka ditangkap di kediaman saya pagi tadi. Maaf, saya tidak mahu komen panjang kerana kes penceraian saya dan suami masih dibicarakan di mahkamah,” kata isteri (Nor Hasni) Ejump sendiri ketika dihubungi oleh pihak Astro Gempak.

Nor Hasni bagaimanapun enggan mengulas lanjut mengenai perkara tersebut, tetapi mengesahkan suaminya dan Putri Mardiana telah ditangkap khalwat buat kali kedua. Disember tahun lalu, Putri Mardiana juga ditangkap khalwat bersama Ejump di sebuah kondo di Ukay Perdana selepas didapati berdua-duaan.

Namun pelakon tersebut menafikan dia dan teman lelaki ada melakukan perkara tidak elok dan mendakwa Ejump hanya singgah minum air selepas menghantarnya pulang ke rumah. Untuk tangkapa kali kedua ini, mari kita tunggu apa pula jawapan dari Puteri Mardiana. (rtky/syfq)


Tasha Shilla Putus Cinta Dengan Hans Angkara Kaka Azraff?

Ketika peminat masih tertanya-tanya status Tasha Shilla dan juga Hans, timbul pula khabar angin yang mendakwa Kaka Azraff adalah sebagai individu yang bertanggungjawab di atas perpisahan pasangan kekasih yang pernah merancang untuk berkahwin pada tahun ini.

Menurut sumber yang dipetik daripada Astro Gempak, Kaka didakwa telah dikeluarkan daripada kumpulan Whatsapp yang terdiri daripada beberapa rakan-rakan artis (termasuk Tasha) kerana tidak suka dengan perbuatannya itu malah turut dicop sebagai perampas.

Sehingga kini, mahu pun Tasha atau Hans, masing-masing belum bersedia mahu menjelaskan perkara sebenar di sebalik perpisahan mereka. Yang kami pelik, tidak ada lelaki lainkah di atas dunia ini melainkan Hans? Apa-apa pun, kami berharap agar perkara ini dapat dijelaskan oleh Tasha satu hari nanti. (rtky/syfq)


Sekitar Resepsi Perkahwinan Yana Samsudin & Fadzil Zahari Di Jitra, Kedah

Setelah selesai majlis resepsi Yana Samsudin dan suaminya diadakan di Dataran Gemilang, Yong Peng, Johor pada 14 Februari lalu, kini giliran majlis bertandang diadakan di pihak Fadzil Zahari pula di Jitra, Kedah.

Beberapa hari kebelakangan ini, Yana dilihat turut sama berkongsi kemeriahan menyediakan persiapan majlis resepsi pihak lelaki di Instagram miliknya manakala Fadzil ketika ini juga turut sama berkongsi gambar majlis mereka yang sedang berlangsung.

Pasangan ini telah dinikahkan selepas solat Jumaat, 13 Februari lalu dalam majlis pernikahan mereka di kediaman keluarga Yana di Yong Peng, Johor.

Tahniah buat kedua-dua belah keluarga atas penyatuan dua hati ini. Semoga ikatan yang terbina ini kekal selamanya. Untuk anda, berikut kami kongsikan beberapa keping gambar sekitar majlis resepsi pasangan ini hari ini. Enjoice! (rtky/syfq)


Taufik Batisah Bakal Nikah April Ini?

Jika benar perkara yang kami dapat melalui sumber ini, kami ucapkan tahniah kepada Taufik Batisah dan kami yakin, perkara ini bakal menjawab segala persoalan yang mengatakan Taufik mempunyai hubungan dengan Nur Fazura.

Melalui The New Paper, mereka mengatakan bahawa Taufik telah mengesahkan sendiri mengenai perkahwinannya yang akan berlangsung pada bulan April nanti malah dalam masa yang sama, Hype Records selaku penaung Taufik mendakwa akan menghantar jemputan perkahwinan bermula minggu hadapan.

Malah menurut sumber laman tersebut, bakal isteri Taufik juga merupakan orang Singapura. Kami pasti berita gembira ini disambut baik oleh peminat setia penyanyi ini yang pernah bertalu-talu dikaitkan mempunyai dengan Fazura namun menafikannya dengan cara berhemah.

Apa-apa pun, jika perkhabaran ini jadi realiti nanti, semoga pasangan ini dicurahi kebahagiaan hingga ke akhir hayat. Jadi, nanti Taufik akan buat wedding kat mana, buat wedding kat mana? (rtky/syfq)


Cedera Tulang Belakang, Hafiz Suip Tidak Boleh Menyanyi?

Berikutan sakit tulang belakang yang dialaminya, ada khabar angin yang mendakwa penyanyi Hafiz Suip tidak dibenarkan untuk melakukan persembahan kerana akan memberi impak kepada kecederaan tulang belakang yang dialaminya.

“Janganlah tutup punca rezeki saya dengan mengatakan saya tidak boleh menyanyi lagi. Doktor masih memberikan kebenaran untuk saya menyanyi namun tidak boleh bergerak terlalu aktif dan sebagainya ketika membuat persembahan”

“Syukur ke hadrat Ilahi kerana masih lagi memberi peluang kepada saya walaupun saya berada dalam keadaan kesakitan namun masih diberikan kekuatan untuk terus memperjuangkan kerjaya saya,” kata Hafiz kepada Berita Harian menafikan perkara tersebut.

Sebelum ini, Hafiz dikhabarkan perlu menjalani rawatan susulan mengenai kecederaan tulang belakangnya. Rawatan tersebut adalah bertujuan untuk Hafiz memastikan masalah sama tidak berulang lagi dan menjadi lebih teruk.

“Dalam jangka masa setahun ini saya akur berulang alik ke hospital demi kesihatan saya. Namun jangan serik untuk memanggil saya untuk menyanyi kerana kecederaan adalah di belakang dan tidak memberi kesan kepada suara saya,” gurau Hafiz.

Selain tidak bersetuju dengan andaian bahawa popularitinya akan pudar selepas kahwin, Hafiz percaya mendirikan rumah tangga adalah satu perkara yang sangat baik dan sebagai artis, dirinya akan sentiasa menjadi milik peminat.

“Perkahwinan bermaksud mulalah kehidupan baru saya. Saya juga sedang melatih diri untuk menjadi lebih matang dan bertanggungjawab untuk membimbing isteri saya nanti,” kata Hafiz. (rtky/syfq)


Erin Malek Disahkan Mengandung Anak Kembar

Tahniah diucapkan kepada Erin Malek yang hampir lima bulan melayari bahtera perkahwinan apabila disahkan mengandung cahaya mata pertama hasil perkongsian hidup dengan pasangannya, Farriz Fauzy dan lebih menggembirakan, pelakon itu juga dikatakan sedang mengandung anak kembar.

BACA: Erin Malek Tak Kisah Bergelar Ibu Di Usia Muda, Tidak Rancang Kehamilan

Berita baik ini disahkan sendiri oleh ahli keluarga terdekat Erin sebentar tadi kepada Berita Harian dan kami pasti ramai peminat Erin di luar sana mendoakan yang terbaik buat pelakon ini yang pernah popular melalui drama Misiku Kuza.

Sebelum ini, Erin pernah memberitahu bahawa dia tidak mahu terburu buru dalam soal anak kerana mereka berdua kini masih dalam fasa berbulan madu namun dalam masa yang sama turut menjelaskan bahawa dirinya tidak merancang kehamilan.

Juara Fear Factor musim kedua ini selamat diijabkabulkan dengan Farriz, 30, pada 10 Oktober 2014. (rtky/syfq)


Kekasih Tasha Shilla Tidak Mahu Ulas Lanjut, Tunggu Penjelasan Tasha Sendiri

Teman lelaki kepada aktres Tasha Shilla iaitu Hans Wong meminta pihak media bertanya sendiri kepada selebriti berkenaan berhubung spekulasi bahawa hubungan cinta mereka dikatakan telah berakhir walaupun sudah merancang untuk berkahwin pada tahun ini.

“Saya tidak ada apa mahu komen mengenai perkara itu. Lebih baik tanya Tasha sendiri,” katanya sambil menegaskan bahawa dia tidak mahu membuka mulut tentang hal peribadi mereka kepada umum kerana dia bukan seorang selebriti.

Terdahulu, pasangan berkenaan yang menjalinkan percintaan sejak 2013 dilaporkan sudah berpisah dan ia dikatakan berpunca daripada perbezaan agama.

“Biarlah dia bertenang dahulu. Mungkin jika dia sudah bersedia, dia akan menjelaskan kepada pihak media. Maafkan saya kerana tidak dapat mengulas apa-apa mengenainya,” katanya sambil menjelaskan agar memberi masa kepada Tasha. (rtky/syfq)


Benjy Ditahan Kali Ketiga, Disyaki Miliki Syabu

Pelakon Benji atau Khaeryll Benjamin Ibrahim dicekup buat kali ketiga atas kesalahan memiliki dadah jenis Syabu. Pelakon berusia 37 tahun itu telah ditahan bersama seorang wanita dan lelaki di sebuah hotel di ibu negara kira-kira jam 9.30 malam Khamis.

Hasil pemeriksaan anggota polis dari cawangan Narkotik IPK Kuala Lumpur telah menjumpai dua peket plastik lutsinar dan satu keratan peket plastik lutsinar mengandungi bahan disyaki dadah jenis Syabu manakala pemeriksaan terhadap beg tangan pula telah menjumpai satu peket plastik lutsinar mengandungi 11 peket plastik lutsinar disyaki dadah.

Pihak polis turut menjumpai sepucuk pistol angin di dalam sebuah bilik yang mengandungi 14 butir peluru bebola besi. Kesemua mereka telah ditahan di bawah Sekyen 39(A) Akda Dadah Berbahaya 1952 dan Sekyen 12(3) Akta Dadah Berbahaya 1952 kerana memiliki dadah dan Seksyen 36 Akta Senjata 1960 kerana memiliki senjata.

Sebelum ini pada tahun 2009 dan 2011, anak kepada Allahyarhamah seniwati Azean Irdawaty itu pernah ditahan atas kesalahan sama. (rtky/syfq)


Fad Bocey Bakal Akhiri Zaman Bujang, Nikah Pilihan Hati 14 Mac Ini

Tahniah kami ucapkan kepada pelawak Fad Bocey yang bakal mendirikan rumah tangga dengan gadis pilihan hati, yang dikenali sebagai Nur Syahirah A.Rahman, 21, pada 14 Mac ini di Jitra Kedah.

“Insya-Allah semua persiapan berjalan lancar dan pada majlis tersebut kami akan bertunang di sebelah pagi dan akad nikah berlangsung pada sebelah petangnya,” ujarnya sambil memberitahu majlis resepsi akan diadakan di Dewan Tun Rahah, dekat sini pada 23 Mei depan.

Menurut Fad atau nama sebenarnya Fadzlie Nizam, mereka mula berkenalan sejak dua tahun lalu, kerana ketika itu Syahirah sering hadir ke program tersebut bagi menemani kakak angkatnya yang juga pelawak Jihan Musa.

“Kami kenal sudah dua tahun iaitu ketika dalam MLM 2013, dia selalu datang ke program tersebut untuk menemani Jihan Musa. Daripada situ saya sudah mula terpikat,” katanya sambil menjelaskan bahawa Syahirah sukar didekati sehinggalah Fad melamarnya ketika hari jadi bakal isterinya itu pada 21 Oktober tahun lalu.

Kata Fad yang berusia 24 tahun dan Syahirah, 21, dia memerlukan seorang teman hidup yang mampu menjaganya di sini kerana dia sendiri berjauhan daripada keluarga yang berada di Johor.

“Saya sudah berjauhan dengan keluarga saya di Johor, jadi kalau boleh saya mahu ada orang yang menjaga makan dan minum saya di sini. Malah, saya lihat kehidupan orang berkeluarga ini nampak lebih baik dan teratur seperti Achey dan isterinya,” ujarnya. (rtky/syfq)


Dato' AC Mizal Dan Hans Isaac Kini Berdamai, Lupakan Kisah Lama

Mengambil kira faktor usia dan kematangan menjadi kunci utama penyatuan semula dua sahabat ini, pelakon dan penerbit Hans Isaac dengan pengacara popular, Dato’ AC Mizal selepas lebih lima tahun tidak berhubung berpunca daripada perselisihan faham.

Perselisihan faham di antara mereka bermula ketika mereka menjayakan teater Cuci The Muzikal 2 di Istana Budaya, pada 2010 apabila Hans selaku penerbit teater ketika itu memecat AC yang didakwa melanggar kontrak selama tiga tahun dengan produksinya.

AC ketika ditemui berkata, kematangan berfikir dan faktor usia membuatkan mereka bersedia menjalinkan persahabatan yang terputus itu semula.

“Saya sangat bersyukur kerana kami akhirnya dapat berbaik semula seterusnya menjalinkan persahabatan seperti dulu. Pada mulanya saya menyangka Hans mungkin tidak sudi untuk berbaik semula selepas apa yang berlaku, tetapi sangkaan itu meleset”

“Dia juga mempunyai perasaan sama seperti saya untuk kami berbaik semula seperti dulu. Hans dengan rendah diri meminta maaf kepada saya,” katanya sambil menyatakan sokongan daripada Awie dan Afdlin Shauki juga banyak membantu mereka untuk berbaik semula. (rtky/syfq)


Ayda Jebat Akui Suka Zul Ariffin, Tidak Lebih Dari Rakan Sekerja

Ketika ini, Ayda Jebat menerima kritikan hebat kerana didakwa menjadi perampas kekasih orang namun dalam masa yang sama, dia tidak cepat melatah mahupun membuat kenyataan melulu mengenai spekulasi yang menimpanya sekarang.

“Ya, saya menyukai Zul Ariffin. Siapa tidak suka jejaka macho sepertinya dan saya yakin semua wanita menaruh hati padanya. Bagaimanapun, hubungan kami tidak lebih sebagai rakan sekerja”

“Lagipun, semua sedia maklum Zul sudah memiliki kekasih hati. Jadi saya tidak mahu pihak di sana terasa hati apabila kami terus dikaitkan. Bagi saya, tiada pun isu perampas kerana saya tidak pernah mengelak apabila terserempak dengan kekasihnya (Gayatri),” kata Ayda.

Selain itu, pelakon ini juga menegaskan bahawa walaupun dia dan juga Zul kelihatan serasi dan mesra namun mereka juga tahu menjaga batasan.

“Saya dan Zul dikaitkan pun kerana impak drama Rindu Awak 200%. Kami tidak menyimpan perasaan antara satu sama lain. Saya bagaimanapun gembira juga apabila orang memperkatakan mengenai kami, kerana ia petanda drama itu mencetuskan fenomena,” jelas pelakon ini. (rtky/syfq)


Erra Fazira Akui Sudah Punyai Teman Istimewa, Rahsiakan Identiti Pasangan

Berita hampa buat lelaki di luar sana apabila Erra Fazira mengakui kini dia sudah pun mempunyai teman istimewa namun buat masa ini masih merahsiakan perkara tersebut. Tidak mahu bercerita panjang mengenai lelaki tersebut, Erra punyai sebab sendiri di atas pengakuannya itu.

“Iya, saya mengaku sedang berkawan dengan seseorang. Siapakah dia, biarlah rahsia. Saya membuat pengakuan ini kerana mahu hentikan cakap-cakap orang yang suka mengaitkan saya dengan mana-mana lelaki. Buat masa ini biarlah saya rahsiakan identitinya dulu”

“Ini kerana kami masih lagi dalam proses mengenali antara satu sama lain. Selanjutnya biarlah keadaan dan masa yang akan menentukannya,” katanya dipetik di Harian Metro selain menyatakan bahawa dia tidak selesa apabila ada pihak menggalakkan dirinya dan Awie kembali bersama.

Selain itu, walaupun masih berahsia mengenai teman istimewanya itu, dia mengakui dirinya merupakan seorang yang selektif dalam memilih pasangan malah dalam masa yang sama turut sukakan lelaki yang tidak membuang masa dan mengetahui hala tuju di dalam kehidupan. (rtky/syfq)


Rozita Che Wan Kini Berhijab Selepas Pulang Daripada Umrah

Tahniah diucapkan kepada Rozita Che Wan kerana kini telah memilih untuk terus berhijab setelah selamat pulang ke tanah air hari ini daripada mengerjakan umrah di tanah suci bersama suami. Wah, semakin ramai kini barisan selebriti tanah air yang berhijrah.

Pengakuan mengenai keputusan untuk berhijab tersebut telah diberitahu melalui akaUn Instagram milik pengurusnya dan disusuli dengan ucapan tahniah yang tidak henti-henti kepada Che Ta daripada peminat di atas perubahannya itu.

Nampaknya kini sudah semakin ramai barisan selebriti wanita yang mengambil keputusan untuk bertudung litup. Mungkin ini juga doa daripada peminat yang mahukan artis kesayangan mereka bukan sahaja kelihatan cantik di luar malah turut cantik di dalam.

Apa-apa pun, semoga perubahan positif ini bakal membawa satu sinar baru kepada kehiduan keluarga Che Ta dan juga Zain. Mana tahu selepas ini, bukan sahaja artis lain yang akan turut berhijrah, malah peminat juga turut sama berubah ke arah kebaikan. (rtky/syfq)


ND Lala Nafi Shila Amzah Digam Televisyen China, Buat Persembahan di Beijing TV Sabtu Ini

Sudah lama industri hiburan tidak mendengar perkembangan daripada Shila Amzah dan baru-baru ini, kami terhidu satu berita yang kurang menarik mengenai karier penyanyi ini yang didakwa telah digam oleh pihak televisyen di China.

Menurut sumber daripada seorang peminat hiburan di forum Cari, khabar angin mengenai karier Shila didakwa turut berlegar di dalam forum negara tersebut (China).

“Bagi saya, semua orang mempunyai kebebasan untuk berkata-kata. Contohnya ketika insiden MH370 tahun lalu, ramai orang kata Shila tidak diterima di China sedangkan kami dilayan sangat baik. Begitu juga dengan perkara ini. Kami akan bertolak ke China lusa ini (Sabtu) untuk mengadakan persembahan di Beijing TV”

“Kadang-kala orang yang menyebarkan perkara ini, mereka ada agenda tersendiri. Lagipun perkara sebegini bukan perkara baru. Usaha yang lebih terarah kepada perkara negatif ini sudah lama berlaku,” jawab bapa kepada penyanyi ini, ND Lala, dengan tenang ketika dihubungi pihak kami.

Sementara itu, ND Lala juga memberitahu bahawa Shila kini berada di Sarawak untuk membuat persembahan di sana. Pasti peminat Shila di Sarawak dapat mengubat rindu kepada penyanyi ini. (rtky/syfq)


Che Ta Tak Cemburu Anak Lebih Popular Kini, Bersyukur Kehadiran Aaisyah

Tidak dinafikan kelahiran Aaisyah Dhia Rana di dalam keluarga Rozita Che Wan merupakan penyeri dan juga menambah lagi warna kehidupan pasangan bahagia ini. Mengakui kini baru dapat merasai perasaan seorang ibu mempunyai anak perempuan, Che Ta bersyukur dengan kurniaan tersebut.

“Selama ini, saya dikurniakan dua anak lelaki (perkahwinan pertama), jadi sekarang baru saya dapat rasa perasaan ibu yang mendapat anak perempuan. Saya sendiri pun nak anak sentiasa cantik dan terjaga rapi seperti saya. Sekarang saya tak guna khidmat pembantu rumah, jadi semua dilakukan sendiri”

“Selalunya orang cakap anak perempuan ini senang nak cari baju cantik-cantik untuk mereka. Benar saya sendiri boleh rambang mata. Malahan hingga saat ini ada juga pengikut di laman Instagram dan peminat yang bermurah hati memberikan hadiah kepadanya”

“Saya bersyukur dengan kehadiran Aaisyah. Cuma tak sangka ramai yang meminatinya. Lihat sajalah kalau gambar dia dimuat naik di laman Instagram, sampai 20,000 yang menekan like. Gambar saya sendiri pun belum tentu dapat like banyak itu,” seloroh Rozita kepada Berita Harian.

Selain itu, Che Ta sendiri mengakui bahawa dia tidak bimbang mengenai senario tidak popular selepas kahwin malah bersyukur kerana kehadiran Aaisyah terus membuat rezekinya dan suami murah. (rtky/syfq)


Norman KRU Percaya Ada Gerakan Mahu Jatuhkan Zizan Razak

Bercakap berdasarkan pengalamannya sendiri selaku figura awam, Norman KRU merasakan wujud satu gerakan yang cuba menjatuhkan imej dan reputasi pelawak Zizan Razak yang tidak henti-henti dihurung knotroversi.

“Saya perhatikan sepanjang beberapa bulan ini seperti ada satu gerakan yang cuba untuk menjatuhkan Zizan.
Bagaimanapun, saya tidak tahu siapa di belakang dia atau mungkin ada orang tidak suka pada dia, itu saya tidak tahu,” ujarnya.

Malah dalam masa yang sama juga Norman menyifatkan spekulasi Zizan dan Naib Presiden Gen Next Astro, Putri Yasmin Megat Zaharuddin itu sebagai satu perkara remeh yang tidak perlu diperbesarkan.

“Saya dengar tentang kisah cinta dia, saya tergelak, dan bila saya tahu siapa wanita itu, lagilah saya tergelak. Tidak payah beratkan isu ini”

“Bila orang cari salah dia itu akan membuatkan dia tertekan dan sentiasa melarikan diri. Saya pernah lalui apa yang dia lalui sekarang. Kadang-kadang kontroversi itu berat sangat sampai kita tidak mahu berhadapan dengan orang ramai,” ujarnya.

Tambahnya, jika perkara buruk itu berlarutan ia mampu menyekat bakat pelawak tersebut sebagai seorang pelakon yang baik. (rtky/syfq)


Taufik Batisah Tidak Mahu Teman Wanita Mengongkong

Tidak henti-henti digosipkan bersama dengan Nur Fazura bermula daripada program Maharaja Lawak Mega (MLM) yang baru tamat baru-baru ini, Taufik Batisah menerima perkara tersebut sebagai satu lumrah apabila bergelar artis.

“Dia gadis cantik, sopan, baik budi dan berbakat”. Itu kata penyanyi Singapura, Taufik Batisah, 34, mengenai pelakon jelita tanah air Fazura.

Pelbagai spekulasi sempat singgah pada Batisah sehingga mereka juga dikatakan sudah bertunang selain Fazura sendiri pernah membuat pengakuan bahawa dia selesa bersama Taufik dan menganggap penyanyi itu seorang lelaki yang bijak.

“Gosip ini tidak benar, maka saya tidak mahu ambil pusing dan terlalu memikirkannya. Pada saya, gosip ini juga sebahagian daripada lumrah kehidupan artis,” katanya.

Sementara itu, Taufik juga mmeberitahu, dia juga sukakan kebebasan dan tidak mahu terkongkong. Bermula daripada kisah rakan-rakannya yang tidak bebas apabila berada di dalam sebuah perhubungan, akhirnya terciptalah lagu – Awak Kat Mana.

“Saya sukakan kebebasan dan terus terang memang tak boleh terima jika diri dikongkong. Sekiranya saya berada di tempat rakan saya yang mempunyai kekasih terlebih prihatin ini, perkara pertama dilakukan adalah berbincang. Jika tidak berkesan, saya angkat kaki,” jelasnya lagi.(rtky/syfq)


Nazim Ucap Terima Kasih Kepada Peminat Kerana Mendoakannya

Walaupun belum mengesahkan apa-apa mengenai penyakit yang dialaminya, melalui gambar dan ayat-ayat yang dikongsikan Nazim Othman di Instagram, tidak dapat dinafikan dia sedang menghadapi sesuatu yang memerlukan sokongan orang ramai.

Lebih banyak menggunakan Instagramnya ketika ini untuk menyampaikan apa yang terbuku di hati, Nazim dilihat memuatnaik gambar dan juga memberikan ucapan terima kasih kepada peminatnya yang tidak henti-henti mendoakan agar Nazim cepat sembuh.

Melalui ayat yang ditulis di dalam kapsyen gambar yang baru dimuatnaik baru-baru ini, Nazim bersyukur kerana mempunyai rakan yang mahu menemaninya ketika ini, walaupun hanya seorang dua.

Di saat yang kita sendiri tidak tahu apa yang dialami oleh Nazim, mungkin kata semangat yang anda tinggalkan di Instagram Nazim mampu memberikan lebih semangat kepada dia. Buat Nazim, keep fighting, ramai sayangkan anda. (rtky/syfq)


Lisa Surihani Berhenti Rehat Seketika Dari Bidang Lakonan

Pelakon Lisa Surihani yang turut membintangi filem Cicakman 3, menjelaskan bahawa dia kini sedang bercuti sementara waktu untuk memberikan tumpuannya pada proses kehamilan awalnya.

“Saya tak nak kata putus. Segala-galanya pun kena cek dengan Doktor. Sekiranya tidak ada apa yang berlaku dan saya rasa macam ada kekuatan untuk melakukan apa sahaja, dan sebab itulah saya tak nak ada kata putus lagi”

“Untuk masa sekarang saya memang tak melakukan sebarang penggambaran filem sebab nak berhati-hati, tapi Yusry hari itu bagi team production masuk dan melakukan penggambaran di rumah. Katanya nak bagi saya supaya tidak terlalu rindu untuk berlakon dan melakukan penggambaran,” tambahnya.

Lisa turut memberitahu bahawa baru-baru ini, suaminya Yusry telah memberikan ‘hint’ dan pelbagai persepsi telah timbul apabila ada yang mengatakan bahawa dia bakal melahirkan anak kembar dan sebagainya.

“Dia (Yusry) kata ‘Insha Allah tahun hadapan kita akan menyambut bertiga’ bersempena dengan majlis ulangtahun perkahwinan kami itu sahaja,” jelasnya. (rtky/hfz)


Zizan Kunci Mulut Soal Status Hubungan Dengan Emma Maembong

Nampaknya seminggu kebelakangan ini, pelakon dan pelawak Zizan Razak terus dihimpit kontroversi apabila dikatakan mempunyai hubungan sulit bersama pegawai di Astro dan menyebabkan punca keretakan hubungan bersama kekasihnya, Emma Maembong, manakala yang terbaru ini adalah apabila dia tidak menghadiri majlis tayangan perdana filem Werewolf Dari Bangladesh dan menyebabkan pengarah filem tersebut, Mamat Khalid berasa kecil hati di atas sikapnya itu.

Bertemunya di majlis tayangan perdana filem Cicakman 3 kelmarin, Zizan menjelaskan secara tegasnya dia tidak mahu untuk bercakap lagi soal hubungan bersama kekasihnya Emma Maembong dan hanya mahu memfokuskan kerjayanya sahaja.

Mengenai isu yang dikatakan dia sedang bercinta bersama seorang pegawai di Astro adalah fitnah semata-mata kerana dia sudah menganggapkan bahawa wanita itu ialah seperti kakaknya sendiri.

“Saya rasa kelakar dan tak tahu macam mana benda ini wujud. Saya anggap orang itu (Pegawai Astro-Yasmin) macam kakak saya. Kalau di tempat kerja dialah bos saya. Jadi saya tak tahu apa dan bagaimana isu ini boleh timbul. Macam Yasmin (Pegawai Astro) cakap itu adalah satu fitnah,” katanya yang ditemui selepas sahaja selesai sidang media filem Cicak Man 3 kelmarin.

Sebelum ini Zizan juga dikatakan telah lari daripada majlis Anugerah MeleTOP tanpa ditemuramah oleh wartawan dan ada yang menganggap bahawa dia kecewa selepas pulang dengan tangan kosong tanpa memenangi sebarang kategori yang dipertandingkan pada malam itu.

“Saya tunggu sampai habis dan tak tahu nak pergi mana, lagipun saya duduk di belakang pentas sambil makan semua. Kalau dah semua tidak ada saya geraklah. Lagi satu tidak ada orang tahan saya. Yang kedua saya dah buat pelbagai program dan majlis macam hos AF, sekiranya tidak melibatkan apa-apa kalau dah habis saya baliklah sebab orang akan menemuramah peserta sahaja”

“Demi Allah saya tak kecewa, sebab itu adalah kerja. Kalau menang itu rezeki. Pada saya sesiapa sahaja boleh menang dan sesiapa sahaja boleh kalah. Tidak kira apa yang penting kita perlu tahu kerja dan bakat di mana perlu kita guna,” ujarnya panjang lebar.

Sementara itu, ada segelintir yang mengatakan bahawa ada sekumpulan gerakan yang mahu menjatuhkan Zizan. Baginya sendiri itu adalah persepsi masyarakat dan dia banyak belajar perkara tersebut dalam filem Cicakman 3.

“Pada saya itu semua adalah persepsi orang. Semakin kita nak buat benda positif semakin banyak benda negatif dan saya pun tak faham. Mungkin ini adalah dugaan untuk saya pada tahun ini”

“Dan apa yang saya tengok dalam filem Cicakman 3 ini banyak memberikan pengajaran kepada saya sebab saya tak pernah tengok cerita ini. Di sebalik perkara negatif yang di lalui pengakhirannya sangat bagus. Pengajaran yang saya belajar daripada Cicakman 3 adalah sabar,” tambahnya lagi. (rtky/hfz)